Perdana Menteri tiba untuk lawatan rasmi ke Kemboja

KETIBAAN… Datuk Seri Ismail Sabri Yaakob (dua, kanan) tiba di Lapangan Terbang Antarabangsa Phnom Penh bagi mengadakan lawatan rasmi dua hari ke Kemboja semalam. Ketibaan Ismail Sabri disambut Menteri Kanan Jabatan Perdana Menteri Datuk Dr. Othsman Hassan yang mewakili Kerajaan Kemboja. Othsman juga merupakan menteri yang bertanggungjawab dalam hal ehwal masyarakat Islam di Kemboja. • Foto BERNAMA

PHNOM PENH:  Perdana Menteri Datuk Seri Ismail Sabri Yaakob tiba di Kemboja semalam untuk lawatan rasmi dua hari bagi mengukuhkan lagi hubungan dua hala yang terjalin selama 65 tahun selain daripada perdagangan dan peluang pelaburan serta pergerakan rakyat antara kedua-dua negara.

Lawatan beliau ke Kemboja adalah atas jemputan rakan sejawat, Perdana Menteri Samdech Techo Hun Sen.

Ketibaan Ismail Sabri di Lapangan Terbang Antarabangsa Phnom Penh pada 5.20 petang waktu Malaysia disambut Menteri Kanan Jabatan Perdana Menteri  Datuk Dr Othsman Hassan yang mewakili Kerajaan Kemboja. Othsman juga merupakan menteri yang bertanggungjawab dalam hal ehwal masyarakat Islam di Kemboja.

Perdana Menteri diiringi Menteri Luar Datuk Seri Saifuddin Abdullah, Menteri Kanan Perdagangan Antarabangsa dan Industri  Datuk Seri Mohamed Azmin Ali, Timbalan Menteri Wilayah Persekutuan  Datuk Seri Jalaluddin Alias, Pengerusi Pihak Berkuasa Kemajuan Pekebun Kecil Perusahaan Getah (RISDA) Datuk Seri Mohd Salim Mohd Sharif dan pegawai kanan kerajaaan.

Beliau akan memulakan lawatan rasminya Khamis ini dengan melawat tugu peringatan kemerdekaan dan meletakkan kalungan bunga diikuti dengan satu lagi  upacara meletak kalungan bunga di Monumen Preah Borom Ratanak Kaudh yang didirikan untuk memperingati mendiang Raja Norodom Sihanouk di kawasan sama.

Ismail Sabri juga akan diberikan sambutan rasmi dengan lagu kebangsaan kedua-dua negara dimainkan, diikuti dengan acara lintas hormat diiringi Hun Sen di Peace Palace Phnom Penh.

Kedua-dua pemimpin akan mengadakan pertemuan empat mata untuk membincangkan hubungan dua hala, isu serantau selain daripada kerjasama di peringkat antarabangsa.

Perdana Menteri juga dijadualkan menghadiri majlis mengadap Raja Kemboja, Baginda Norodom Sihamoni, bertempat di Istana Negara sebelum berlepas ke Bangkok, Thailand.

Antara syarikat Malaysia yang beroperasi di sini ialah  Maybank, CIMB Bank, Public Bank, Hong Leong Bank, Smart Axiata, Muhibbah Engineering, Sunway International, Nagaworld dan Leader.

Terdapat kira-kira 5,000 rakyat Malaysia menetap di Kemboja dan 2,000 daripadanya berada di ibu kota Phnom Penh. — Bernama

See author's posts


Nilai jualan sektor pembuatan tumbuh 11.2 peratus

PERTUMBUHAN nilai jualan pada Februari 2022 dipacu oleh subsektor produk makanan, minuman dan tembakau (16.4 peratus) terutama dalam industri pembuatan produk makanan.

KUALA LUMPUR: Nilai jualan sektor pembuatan Malaysia pada Februari 2022 berjumlah RM131.6 bilion, tumbuh sebanyak 11.2 peratus berbanding bulan yang sama 2021, menurut Jabatan Perangkaan Malaysia (DOSM).

Menurut kenyataan, DOSM menjelaskan bagaimamapun, nilai jualan ini susut sebanyak 5.3 peratus berbanding dengan bulan sebelumnya.

Ketua Perangkawan, Datuk Seri Dr Mohd Uzir Mahidin berkata, pertumbuhan nilai jualan pada Februari 2022 dipacu oleh subsektor produk makanan, minuman dan tembakau (16.4 peratus) terutama dalam industri pembuatan produk makanan.

“Pengembangan ini juga didorong oleh subsektor produk petroleum, kimia, getah dan plastik (12.6 peratus) yang disokong oleh industri pembuatan kok dan produk petroleum bertapis, dan subsektor produk peralatan elektrik dan elektronik (9.8 peratus) terutama dalam industri pembuatan komputer, produk elektronik dan optikal,” katanya bagi mengulas laporan Perangkaan Pembuatan Bulanan, Malaysia, Februari 2022 yang dikeluarkan DOSM pada Isnin.

Beliau berkata, nilai jualan bagi industri berorientasikan eksport yang menyumbang sebanyak 71.2 peratus kepada jumlah nilai jualan merekodkan peningkatan 12.7 peratus manakala industri berorientasikan domestik mencatatkan kenaikan 7.6 peratus pada Februari 2022 berbanding bulan yang sama 2021.

“Pertumbuhan nilai jualan bagi industri berorientasikan eksport adalah selari dengan trend eksport perdagangan luar negara serta faktor harga yang kekal memberangsangkan,” katanya.

Beliau berkata, bagi perbandingan bulan ke bulan, industri berorientasikan eksport merekodkan penurunan 5.1 peratus manakala industri berorientasikan domestik turut susut 5.7 peratus.

Mohd Uzir berkata, jumlah pekerja sektor pembuatan pada Februari 2022 adalah 2,275,927 orang, meningkat 2.1 peratus berbanding 2,228,415 orang pada Februari 2021

Beliau berkata, peningkatan ini disumbangkan oleh produk elektrik dan elektronik (4.7 peratus); produk kayu, perabot, keluaran kertas dan percetakan (3.2 peratus); dan produk kelengkapan pengangkutan dan pembuatan lain (1.7 peratus).

Laporan tersebut juga menyatakan jumlah gaji dan upah yang dibayar adalah RM7.81 bilion meningkat 3.9 peratus atau RM293.0 juta pada Februari 2022 berbanding bulan yang sama tahun sebelumnya.

Di samping itu, nilai jualan per pekerja meningkat 8.8 peratus kepada RM57,838 berbanding bulan yang sama 2021 (Februari 2021: RM53,138).

Sementara itu, purata gaji dan upah setiap pekerja adalah RM3,429 pada Februari 2022, jelas DOSM. – Bernama

See author's posts


Galeri Kraf Warisan Purba simpan 10,000 artifak

SEORANG peniaga pasar malam tidak kisah menghabiskan ratusan ribu ringgit untuk membiayai hobinya mengumpul artifak bersejarah termasuk sebilah pedang dianggar berusia 300 tahun yang dipercayai digunakan untuk memancung kepala pesalah pada zaman itu.

Mohamad Fauzi Kamaruddin, 38 berkata beliau mula mengumpul barang bersejarah sejak usia belasan tahun dan menjadikan kediamannya di Jalan Kuala Krai di sini sebagai galeri yang dinamakan Galeri Kraf Warisan Purba untuk menempatkan lebih 10,000 artifak miliknya.

Ketika penulis menjejakkan kaki di kediaman lelaki itu, mata terpukau melihat pelbagai artifak seperti pedang, keris, lembing, ukiran pintu dan tingkap, cincin, pinggan mangkuk termasuk basikal lama yang dipamerkan.

“Artifak ini yang sebahagian besar merupakan tinggalan zaman Kesultanan Melayu Kelantan dan Patani, kini tidak ternilai harganya dan saya kumpul untuk ditatap generasi muda.

“Lihat pedang yang dipanggil `Pedang Hukuman’ ini yang dianggar berusia 300 tahun, masih ada kesan darah dan dipercayai digunakan untuk memancung kepala pesalah pada zaman tersebut,” katanya sambil menunjukkan pedang yang panjangnya lebih satu meter tersebut kepada penulis.

Turut hadir pada pertemuan itu Pengerusi Persatuan Seni Purba dan Kraftangan Kelantan Alwi Yusof.

Mohamad Fauzi berkata antara koleksi beliau yang disifatkan unik ialah sembilan bilah keris lama yang dibuat oleh penempa terkenal dari tanah Jawa digelar ‘Pandai Saras’, lebih 100 tahun lalu.

“Dikatakan penempa ini pernah menetap di Kelantan bagi membuat senjata untuk panglima Istana Kelantan ketika itu,” katanya.

Koleksi lain ialah beberapa bilah kapak kecil yang dipercayai pernah digunakan oleh pengikut Tok Janggut ketika menentang British di Pasir Puteh.

Mohamad Fauzi juga tidak keberatan sekiranya ada mana-mana pihak berhasrat membuat kajian terhadap artifak yang dimilikinya itu demi manfaat bersama.

Sementara itu, Alwi berkata koleksi Mohamad Fauzi, terutamanya pedang dan keris terbabit, adalah barang bersejarah yang tidak ternilai dan pihaknya bercadang mempamerkan artifak tersebut di venue yang sesuai termasuk muzium.

Alwi yang juga Ahli Lembaga Muzium Negeri Kelantan turut berpandangan kajian perlu dilakukan ke atas artifak terbabit bagi memastikan warisan sejarah negeri itu tidak lenyap begitu sahaja.

Seorang peminat artifak, Anuar Mohd Zin, 35, meluahkan rasa kagum terhadap koleksi milik Mohamad Fauzi.

Ada antara artifak itu yang tidak pernah dilihat oleh generasi sekarang seperti kukur kelapa, topi askar British ketika zaman Jepun dan senjata lama seperti lawi ayam dan buku lima, katanya.

See author's posts


Ambil iktibar sempena awal Muharam

SARIKEI: Awal Muharam merupakan hari yang amat penting bagi umat Islam kerana mempunyai sejarahnya yang tersendiri dalam Islam serta iktibar di sebalik peristiwa Hijrah.

Menteri Muda Perancangan Bandar, Pentadbiran Tanah dan Alam Sekitar, Datu Len Talif Salleh berkata, oleh itu, teruskan berazam dan berusaha dengan lebih gigih lagi.

“Marilah kita mengambil kesempatan ini untuk terus berazam dan berusaha lebih gigih lagi dan berdoa semoga segala usaha dan impian kita dapat direalisasikan.

“Dalam masa sama, semoga kita terus tidak berputus asa dan berdoa pada hari bersejarah tahun baru ini agar wabak Covid-19 dapat diputuskan rantaiannya dan seterusnya terhapus dengan segera dari muka bumi ini. Selamat menyambut Awal Muharram/ Maal Hijrah 1443 Hijrah,” katanya.

Dalam pada itu, baru-baru ini, Len Talif

telah mengadakan taklimat dan perbincangan bersama pengerusi-pengerusi masjid dan surau di pejabat Jabatan Agama Islam Sarawak (JAIS) Bahagian Sarikei.

“Taklimat dan perbincangan antara lain memfokuskan tentang perkembangan kerja-kerja di Tapak Perkuburan Islam Baharu Sarikei, penambahbaikan Masjid Al-Mutaqqim dan pelupusan Al Quran bertempat di pejabat Agama Islam Sarikei.

“Insyaallah, Tanah Perkuburan Baharu Sarikei boleh digunakan secara rasmi Oktober ini setelah kerja-kerja penyelenggaraan siap terutamanya kerja-kerja jalan berturap, rumah wakaf dan kemudahan-kemudahan lain,” ujarnya.

Len Talif yang juga merupakan Ahli Dewan Undangan (ADUN) Kuala Rajang juga berkata, beliau turut meninjau status terkini pelaksanaan projek naik taraf Masjid Al- Muttaqin selepas menunaikan solat Jumaat.

Selain itu, beliau turut menyampaikan sumbangan baitulmal kepada golongan asnaf.

Oleh EARL ANEK

See author's posts


Tengku Puteri Iman Afzan hadir program GREAT

KUALA LUMPUR: Tengku Puteri Raja Tengku Puteri Iman Afzan, puteri sulung Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan hadir ke program latihan advokasi The Green Ribbon Effective Agent Training (GREAT) di bangunan Persatuan Alumni Universiti Malaya di sini, semalam.

Projek GREAT merupakan program dua hari bermula semalam bertujuan membimbing peserta terdiri daripada penuntut universiti tentang cara dan langkah dalam memberi bantuan awal kepada individu yang mengalami tekanan mental.

Tengku Puteri Iman Afzan meluangkan masa lebih sejam pada sesi pembentangan oleh 30 peserta program terdiri daripada penuntut Universiti Malaya selain menyampaikan sijil penyertaan kepada mereka.

Pengasas perusahaan sosial Green Ribbon Group itu, turut meluangkan masa beramah mesra dengan peserta dan bertukar pandangan berkenaan isu kesihatan mental.

Tengku Puteri Iman Afzan sebelum ini dilantik sebagai Perwakilan Persekutuan Kesihatan Mental Sedunia (WFMH) Pertubuhan Bangsa-Bangsa Bersatu (PBB).

Sementara itu, Pengarah projek GREAT Syahida Zulkarnain berkata peserta program dilatih untuk menyumbang idea dan cadangan dalam memberi kesedaran kepada komuniti tentang kesihatan mental.

“Peserta juga diberi latihan dan pendedahan berkenaan cara memberi sokongan kepada individu yang mengalami tekanan dan diharap dapat menjadi duta bagi memberi advokasi berkenaan isu ini kepada komuniti di kampus masing-masing,” katanya.— Bernama

See author's posts


SPR disaran letakkan pusat mengundi di lokasi selamat

LAWAS: Suruhanjaya Pilihan Raya (SPR) dicadang supaya melihat semula beberapa kawasan di pusat mengundi yang perlu ditambah atau berada dilokasi selamat.

Timbalan Premier Sarawak, Datuk Amar Awang Tengah Ali Hasan melahirkan kerisauan melihat kepada keadaan cuaca yang tidak menentu dan boleh menjejaskan proses demokrasi pilihan raya.

“Kita harap SPR dapat menambah jumlah pusat mengundi di kawasan seperti Ba’kelalan kerana ini mampu mempercepatkan proses mengundi,” katanya selepas mengundi di SK Seberang Kampung Dato Kuala Lawas hari ini.

Tengah hari semalam, Pesuruhjaya Polis Sarawak, Datuk Mohd Azman Ahmad Sapri berkata pusat mengundi di beberapa kawasan yang dilanda banjir di utara Sarawak, terpaksa ditukar ke lokasi lain.

Ini bagi membolehkan pengundi menunaikan tanggungjawab mereka pada Pilihan Raya Umum Ke-15 (PRU15), hari ini berikutan masalah banjir dan kabus tebal.

Awang Tengah turut berharap jumlah peratus mereka yang turun mengundiu bagi kawasan Dewan Undangan Bukit Sari akan bertambah meningkat pada sebelah petang.

Beliau bersyukur proses pengundian di Lawas berjalan lancar, semua pihak telah menjalankan tugas masing-masing dengan baik dan komited.

“Pada kali ini keadaan berbeza dengan keadaan semasa pandemik Covid-19, ramai yang datang untukj mengundi kerana sempadan pun telah dibuka.

“Saya juga berkesempatan bertemu dengan ramai kawan yang telah lama tidak berjumpa dan PRU ini juga menjadi ruang untuk kita mengukuhkan perhubungan setelah lama tidak berjumpa,” katanya.

Oleh ADENG EDRUS

See author's posts


Empat lagi individu dipanggil bantu siasatan

KOTA BHARU: Empat lagi individu dipanggil bagi membantu siasatan berhubung satu laporan polis mengenai majlis hari raya yang diadakan di rumah seorang ahli politik di Machang, dekat sini pada Aidilfitri baru-baru ini.

Ketua Jabatan Siasatan Jenayah Kelantan ACP Wan Khairuddin Wan Idris berkata, ini menjadikan seramai sembilan individu telah diambil keterangan setakat ini.

“Dalam pada itu, polis juga akan mengambil keterangan daripada beberapa lagi individu bagi membantu siasatan,” katanya ketika dihubungi, di sini semalam.

Pada 19 Mei lepas, lima individu dipanggil bagi membantu siasatan berhubung aktiviti ‘ziarah raya’ membabitkan seorang ahli politik selepas polis menerima laporan daripada orang awam berkaitan perkara itu, 15 Mei lalu.

Laporan dibuat berdasarkan penularan beberapa keping gambar ahli politik melanggar Prosedur Operasi Standard (SOP) Perintah Kawalan Pergerakan (PKP) dengan mengadakan ziarah raya, selain kesalahan tidak memakai pelitup muka.

Siasatan dijalankan mengikut Peraturan 17(1) Peraturan-Peraturan Pencegahan dan Pengawalan Penyakit Berjangkit (Langkah-langkah di dalam kawasan tempatan jangkitan) 2021.

— Bernama

See author's posts


Eropah, Australia terus bergolak

THE HAGUE: Puluhan ribu penduduk mengadakan tunjuk perasaan di sekitar bandar di seluruh Eropah dan Australia bagi membantah sekatan Covid-19 yang dikuatkuasakan.

Kemarahan penduduk memuncak terhadap sekatan baharu Covid-19 yang dilaksanakan akibat pandemik kembali melanda.

Polis di Belanda berdepan malam kedua rusuhan, kali ini di The Hague selepas keganasan berlaku pada malam sebelumnya di bandar pelabuhan Rotterdam.

Pertempuran tercetus sehari selepas protes aman diadakan di beberapa tempat lain di Belanda.

Dalam rusuhan baharu di The Hague, penunjuk perasaan melemparkan batu dan bunga api ke arah polis serta membakar basikal.

Polis yang dilengkapi dengan peralatan rusuhan cuba meredakan kumpulan penunjuk perasaan dan meriam air digunakan untuk memadamkan sejumlah basikal yang terbakar.

Dilaporkan, lima anggota polis cedera dan sekurang-kurangnya tujuh penunjuk perasaan ditahan.

Rusuhan juga meletus di tengah bandar Urk dan beberapa bandar di selatan wilayah Limburg.

Menurut laporan media Belanda, penunjuk perasaan juga mengganggu dua perlawanan bola sepak yang dianjurkan secara tertutup akibat sekatan Covid-19.

Kekacauan itu berlaku sehari selepas polis melepaskan tembakan ke arah penunjuk perasaan di Rotterdam.

Sekurang-kurangnya tiga orang cedera dan 51 ditahan di Rotterdam.

Eropah ketika ini berdepan gelombang baharu jangkitan dengan beberapa negara sudah mengetatkan sekatan termasuk Austria mengenakan perintah berkurung separa di seluruh negaranya.

Langkah itu dilihat sebagai sekatan paling dramatik di Eropah Barat selama beberapa bulan.

Minggu lalu, Belanda kembali melaksanakan sekatan pergerakan selama tiga minggu bagi membendung penularan Covid-19 dengan melarang individu belum menerima suntikan vaksin memasuki beberapa lokasi yang digelar sebagai 2G.

Ribuan penunjuk perasaan yang berang dengan langkah baharu kerajaan berhimpun di Amsterdam.

Ribuan lagi pula berarak di sepanjang bandar Breda berhampiran sempadan Belgium dengan membawa sepanduk tertera slogan ‘tiada perintah berkurung’.

Menurut penganjur, Joost Eras, mereka menentang rancangan Perdana Menteri, Mark Rutte untuk mengecualikan individu belum divaksin daripada memasuki bar dan restoran.

“Rakyat mahu hidup dan atas sebab itulah kita berada di sini. Kami bukan perusuh sebaliknya kami hadir secara aman,” katanya.

Di Austria, kira-kira 400,000 penduduk melakukan protes di tengah Vienna berhampiran Canselori berikutan gesaan parti berhaluan kanan FPO.

Penunjuk perasaan membawa sepanduk yang mengecam ‘pemerintahan diktator korona’ dan menyelar ‘perpecahan masyarakat’.

“Ini bukan perkara biasa dan kerajaan merampas hak kami,” kata seorang guru, Katarina Gierscher, 42, yang melakukan perjalanan selama enam jam untuk menghadiri protes itu.

Sejumlah penunjuk perasaan turut mengenakan bintang berwarna kuning yang tertera perkataan ‘belum divaksin’ pada pakaian mereka.

Simbol bintang kuning itu dikaitkan dengan masyarakat Yahudi yang dipaksa memakai lencana ‘bintang Yahudi’ semasa era Nazi.

Bermula hari ini, seramai 8.9 juta warga Austria tidak dibenarkan keluar dari rumah kecuali untuk bekerja, membeli barangan keperluan dan bersenam.

Sekatan itu akan dilaksanakan selama 20 hari dengan penilaian dibuat selepas 10 hari dan suntikan vaksin Covid-19 di negara Alpine itu akan diwajibkan bermula 1 Februari tahun depan.

Ribuan penunjuk perasaan turut berarak di Zagreb, Croatia manakala di Denmark, kira-kira 1,000 orang membantah rancangan kerajaan untuk mengenakan semula pas Covid-19 bagi penjawat awam yang akan bekerja.

Sementara itu, di Australia, kira-kira 10,000 penduduk berarak di Sydney dan beberapa protes diadakan di beberapa bandar utama lain bagi membantah keputusan kerajaan negeri menggunakan mandat vaksin terhadap pekerja tertentu. – AFP

See author's posts


Menenun Citra Budaya dan Sudut Pandangan Menerusi Cerpen “Kain Songket Suri”

Oleh Abang Median Abang Said

PERTEMBUNGAN nilai dan budaya selalunya dikaitkan antara dua subjek yang bertentangan – selalunya antara sudut moden dan tradisi – yang menimbulkan konflik pilihan antara watak yang menggerakkan binaan plot dalam sesebuah karya. Namun menerusi cerpen “Kain Songket Suri” karya RatnaDewi Asmara, pertembungan pilihan itu melibatkan elemen tradisi, iaitu antara menenun songket dan kelangsungan sebagai penari tradisional. Pertembungan itulah yang menjadi tema dan konflik yang cuba ditenun oleh pengarang dalam karyanya. Persoalannya, adakah tenunan yang dilakukan oleh pengarang itu dilakukan dengan penuh teliti dan berseni untuk mengangkat nilai estetika dalam karya berkenaan? Keistimewaan dan keindahan kain tenunan Melayu terletak pada corak tenunan yang menggambarkan kehebatan penenun dan pereka. Setiap corak diinspirasikan daripada alam semula jadi yang diolah dan disusun untuk mencantikkan satu-satu tenunan sekali gus menyerlahkan sisi nilai estetikanya dengan menitikberatkan ciri kehalusan, ukiran, keseimbangan, keharmonian, keindahan dan ketenangan yang menjadi asas kesenian masyarakat Melayu. Semua elemen tersebut mempunyai keselarian dengan keistimewaan dan keindahan dalam karya yang menitikberatkan tema, persoalan, binaan plot, teknik plot, latar, nilai serta pengarang yang cuba ditulis oleh pengarang. Antara si penenun dan pengarang mempunyai kesinoniman yang tersendiri.

Watak Suri dalam cerpen ini mengalami kesukaran membuat pilihan sama ada untuk mengikuti minat ibunya dengan menjadi guru tarian kerana ibunya dahulu juga merupakan seorang penari yang berbangsa Kedayan Brunei. Pengarang menggunakan teknik imbas kembali untuk menyingkap saat perkenalan dan perhubungan cinta antara ibu Suri – Dayangku Sari dengan Awangku Azman. Perkahwinan tersebut tidak mendapat restu daripada nenek Suri, iaitu Nurmala. Dia tidak menyukai menantunya yang merupakan seorang penari. Pengarang cuba menyisipkan unsur saspens dengan ayat berikut: Kesilapan masa lalu meragui keputusannya untuk menerima Dayangku. Pembaca tertanya-tanya, apakah kesilapan masa lalu yang mempengaruhi keputusan dan tindak-tanduk Nurmala yang menolak kehadiran ibu Suri. Minat Suri yang dipupuk untuk menjadi penari oleh ibunya telah menebalkan lagi perasaan tidak puas hati pada Nurmala. Dia tidak mengizinkan satu-satu cucunya untuk menjadi seorang penari. Nurmala mahu Suri mengikut jejaknya menjadi seorang pengusaha kain songket dan keringkam. Semuanya hadir daripada usahanya berpuluh-puluh tahun yang lalu dengan menenun setiap motif halus pada kain yang diperbuat dari benang emas.

Sama ada disedari oleh pengarang atau tidak, pengarang cuba menunjukkan pertembungan budaya antara masyarakat Kedayan Brunei dan masyarakat Melayu Sarawak. Masyarakat Melayu Sarawak berbangga dengan seni sulaman keringkam pada selendang dan selayah yang menjadi antara warisan penting dalam busana tradisi untuk terus dipelihara supaya keunikannya dapat dikekalkan. Besarnya peranan keringkam bukan sekadar pelengkap busana semata-mata, malah dilihat sebagai simbolik penting dalam adat istiadat Melayu Sarawak yang menandakan ketinggian status seseorang wanita atau gadis. Seiring peredaran waktu, selendang keringkam turut dimiliki golongan biasa dan dilihat sebagai busana wajib dalam setiap keluarga Melayu Sarawak sehinggakan ada yang menjadikan selendang ini sebagai harta pusaka untuk diwariskan daripada satu generasi ke generasi seterusnya seperti yang cuba dilakukan oleh Nurmala terhadap cucunya, Suri. Cabaran bagi setiap ‘khazanah’ yang perlu dipertahankan pastinya berkait dengan penenun atau penyulam keringkam itu sendiri yang diancam kepupusan apabila golongan muda hari ini tidak sudi mewarisi kemahiran generasi terdahulu kerana memerlukan ketelitian. Perkara ini turut dikongsikan oleh watak Sari dalam cerpen ini:

“Ibu mahu kamu jadi seorang penari bukan menjadi pengusaha penenun songket. Ibu tak mahu kamu susah payah mempelajari songket yang agak rumit itu,” Dayangku cuba mempengaruhi minda Suri.

Percanggahan pendapat antara Dayangku Sari dan Nurmala membuatkan hubungan mereka sebagai menantu dan ibu mentua terasa asing. Pertembungan antara budaya dan dua kemahuan yang berbeza cuba memisahkan hubungan cinta dan keakraban dalam sebuah keluarga.

Dalam cerpen ini, keruwetan konflik yang dialami oleh Suri semakin menanjak apabila dia berasa tersepit. Dalam usianya yang mencecah 20 tahun, dia keliru dengan keputusan yang diambilnya. Seboleh-bolehnya, dia tidak mahu membantah setiap perintah ibunya. Dia tidak mahu melukai hati Ibunya. Pengarang menggunakan teknik imbas kembali apabila Suri teringat dengan ceramah dari ustazah pada zaman persekolahannya dahulu :

“Jangan pernah menyakiti atau melukai hati seorang ibu, yang telah susah payah melahirkan kita. Jangan membantah setiap perintahnya, jika ia tidak bertentangan dengan hukum agama.”

Cuma perkara ini boleh dipersoalkan oleh pembaca. Bukankah keinginan ibunya untuk Suri menjadi penari yang tentunya akan mendedahkan aurat Suri sebagai wanita Muslim adalah merupakan sesuatu yang bertentangan dengan agama? Ada lompang terhadap kelogikan yang dibina oleh pengarang dalam aspek pembinaan plot.

Pada pertengahan cerpen, pengarang cuba merungkaikan persoalan yang mungkin menjadi selirat yang menjerut pemikiran dan persepsi pembaca. Penentangan Nurmala untuk menghalang cucunya, Suri menjadi penari adalah disebabkan sejarah dalam keluarganya tatkala kakak kepada ayah Suri (juga merupakan seorang penari) pernah dirasuk oleh ‘jin penari’ hingga menyebabkan kematiannya. Dia mengamal ilmu ghaib iaitu dengan meminta perlindungan daripada dua alam dan melakukan pemujaan sebagai menghormati setiap perlindungan yang diberikan. Nenek Suri tidak membenarkan arwah kakak ayah Suri mengamalkan ilmu tersebut kerana perbuatan itu hanya memakan diri. Namun demi meneruskan hasratnya untuk menjadi seorang penari, arwah kakak ayah Suri sanggup menyembah dan memuja makhluk halus demi kelihatan cantik sewaktu membuat persembahan. Teguran nenek Suri – Nurmala – begitu jelas diungkapkan oleh pengarang yang menjadi leitmotif pada penghasilan karya ini :

“Bonda, tak izinkan kamu guna ilmu itu. Kamu tahu itu boleh membahayakan diri kamu suatu hari nanti. Dan boleh memakan diri kamu sendiri. Cukup! Jangan buat perkara yang mensyirikkan Allah!” Nenek Suri bersuara tegas untuk melarang arwah kakaknya mengambil ilmu hitam demi untuk kepuasan hati sendiri.

Perbuatan syirik yang dilakukan oleh watak tersebut telah memakan diri apabila dia terlupa ‘memberi makan’ atau membuat pemujaan sambil menari seperti yang sering dilakukannya sehingga dia dirasuki oleh makhluk halus. Nurmala seperti hilang kewarasan apabila mengetahui masalah tersebut. Dia telah memanggil seorang ustaz untuk mengubati penyakit misteri itu. Namun malangnya, ustaz tersebut tewas. Ustaz itu tidak dapat menyelamatkan arwah kakak ayah Suri.

Dalam penulisan karya terutama sekali di Malaysia, penerapan nilai atau citra yang positif sangat dituntut kepada pengarang. Namun dalam cerpen ini, pengarang memberikan kemenangan tersebut kepada elemen negatif. Lagipun, pengarang seolah-olah memberikan gambaran bahawa kematian itu disebabkan oleh makhluk halus itu. Di mana kekuasaan dan kudrat Allah? Dalam Laporan Hadiah Sastera Perdana Malaysia, elemen negatif yang terdapat dalam karya (biarpun itulah realiti yang cuba diangkat oleh pengarang) boleh menyebabkan sesebuah karya itu ditolak daripada menerima anugerah. Tentunya perkara ini berbeza dengan anugerah penulisan di negara barat seperti Man Booker Prize, The Pulitzer Prize dan sebagainya. Pengarang perlu berhati-hati menangani binaan plot yang sedemikian rupa pada masa akan datang.

Masalah yang dialami oleh anaknya suatu ketika dahulu menyebabkan Nurmala cuba menghalang cucunya, Suri untuk menjadi penari. Dia tidak mahu Suri mengulangi kesilapan yang sama. Dia masih berusaha untuk memujuk Suri meneruskan usahanya dalam seni tenunan songket. Namun, Suri masih teguh dengan pendiriannya yang lebih meminati bidang tarian. Pengarang menggunakan teknik dialog untuk melontarkan pandangan Suri :

“Sejujurnya, saya tidak minat untuk belajar dan teruskan perjuangan membuat songket, nenek. Kerja ini sangat rumit. Saya tidak minat kerja yang halus sebegini! Saya minat menari! Bakat yang saya ada lebih ke arah menari!” Suri menghela nafas yang berat di kerongkong tekaknya. Helaan nafas yang sangat berat itu sepertinya sudah dihidu oleh nenek Suri. Wajahnya bertukar muram. Seakan kecewa mendengar luahan kata-kata Suri.

Pengarang cuba meningkatkan ketegangan dalam cerpen ini apabila Ayu – seorang pekerja Nurmala telah melaporkan masalah syarikat mereka yang kekurangan pekerja. Masalah ini menyebabkan tahap kesihatan Nurmala yang turut mempunyai masalah jantung dan darah tinggi kian terjejas. Suri yang bimbang dengan tahap kesihatan neneknya akhirnya nekad untuk mengubah keputusannya dengan menerima amanah untuk meneruskan perusahaan songket neneknya. Pengarang tidak menggambarkan dengan jelas sama ada kegembiraan yang dialami oleh Nurmala itulah yang menyebabkan kematiannya. Adakah dia diserang sakit jantung dengan keputusan Suri? Cuma ibu Suri terkilan dengan pemergian ibu mentuanya kerana konflik antara mereka berlarutan sehingga ke akhir hayatnya. Bagi pengarang, ibu Suri perlu memberi keizinan kepada Suri untuk mewarisi kemahiran penenunan songket sebelum Nurmala meninggal dunia.

Tema dan persoalan yang dipilih oleh pengarang telah mengangkat tentang pertembungan budaya yang cuba merenggangkan kasih sayang dalam sebuah keluarga. Sebagai penulis muda, pengarang berani mengangkat tentang tema serius yang berat dengan elemen budaya. Cuma pengolahan pengarang masih di peringkat permukaan. Pengarang perlu lebih berani masuk lebih dalam hingga ke akar budaya untuk turut memberikan nilai tambah kepada pembaca. Pengarang boleh memasukkan tentang elemen mistik dalam tarian masyarakat Kedayan Brunei untuk lebih mewajarkan lagi binaan plot yang digarapnya. Nyatakan jenis tarian yang diajar oleh Sari kepada anaknya. Adakah tarian Alai Bubu ? Tarian Busak Bakui ? Tarian Main Lukah atau tarian-tarian lain? Perincian yang akan dilakukan oleh pengarang akan meningkatkan lagi nilai ilmu dalam karya berkenaan sekali gus akan turut memberikan kewajaran dan kelogikan pada jalinan plot cerpen berkenaan.

Antara perkara yang perlu diambil perhatian oleh pengarang untuk meningkatkan kualiti diri sebagai penulis ialah pemantapan dari aspek pemilihan sudut pandangan. Menurut Holman, sudut pandangan ialah istilah yang digunakan dalam analisis dan kritikan cereka untuk menerangkan cara, bagaimana pembaca dihidangkan dengan bahan cerita, atau jika ditinjau dari sudut yang lain, bagaimana pengarang memilih cara yang terbaik untuk mengemukakan ceritanya. Asas sesebuah cereka ialah aspek pengisahannya (Forster, 1970 ), maka masalah yang berkaitan dengan pengisahan menjadi masalah yang universal apabila karya itu dibicarakan secara intrinsik. Pengarang dalam cerpen ini menggunakan sudut pandangan Serba Tahu Lidah Pengarang (Editorial Omniscience). Menurut Friedman, pengarang yang menggunakan teknik ini cenderung melakukan summary narrative yakni pengisahan pengarang secara ringkasan yang sebenarnya meliputi beberapa peristiwa dalam jangka masa yang panjang di pelbagai tempat. Dalam cerpen ini, pengarang mengisahkan perjalanan cinta antara ayah dan ibu Suri yang membawa kepada perkahwinan mereka sehingga kelahiran Suri termasuk penentangan Nurmala dengan hubungan tersebut. Semuanya diceritakan secara ringkas. Teknik ini memberikan kebebasan kepada pengarang bercerita namun dilakukan secara tidak mendalam. Suara pengisah lebih menguasai peristiwa. Pengarang tidak menunjukkan kepada pembaca kehadiran Sari dan hubungannya dengan Nurmala secara langsung. Biarpun konflik yang dialami oleh Suri adalah disebabkan perbezaan antara Nurmala dan Sari tetapi gambaran yang dilakukan oleh pengarang hanya di atas permukaan. Tiada pertengkaran antara watak berkenaan.

Sudut pandangan Serba Tahu Lidah Pengarang menurut Friedman, cenderung ke arah pemberitaan (telling / summary narrative) dan bukannya ke arah babakan atau adegan. Sudut pandangan ini tidak terbatas dan amat sukar untuk dikawal. Cerita dalam cerpen ini boleh dilihat dari sebarang sudut, melewati waktu dan tempat. Pemilihan sudut pandangan ini menyebabkan elemen dramatik dan kesan emosi dalam diri watak tidak dapat dirasai dengan mendalam oleh pembaca. Cerpen ini tentu akan memberikan kesan yang lebih baik jikalau pengarang memilih sudut pandangan orang pertama untuk dirasai kesan emosi pada watak Suri.

Selain itu, watak kakak kepada ayah Suri yang tidak diberikan sebarang nama atau gelaran panggilan dalam cerpen ini menyebabkan sedikit gangguan pada penceritaan pengarang. Tentu lebih mudah jikalau diberikan satu nama yang akan melancarkan pemahaman dan pembacaan.

Sebagai penulis baharu, pengarang mempunyai keupayaan bahasa sebagai pencerita yang baik. Pengarang lancar bercerita tentang permasalahan yang dialami oleh Suri dan neneknya Nurmala, juga kehendak Sari yang mahukan anaknya, Suri mengikut jejaknya. Namun sebagai karya sastera, pengarang juga perlu memasukkan gaya bahasa yang akan meningkatkan kesan estetika pada karya berkenaan dengan pemilihan diksi yang menarik atau menggunakan gaya bahasa sastera seperti personifikasi, metafora, simile, hiperbola dan lain-lain. Pengarang perlu ‘menenun’ karyanya dengan teliti atau memilih ‘benang bahasa’ yang terbaik. Kualiti kain songket atau mutu karya turut ditentukan oleh perkara berkenaan.

Terdapat beberapa kesalahan tatabahasa yang perlu diambil perhatian oleh pengarang dan memerlukan sedikit pembetulan. Sebagai seorang penulis, pengarang perlu menjadikan karyanya sebagai panduan bukan sahaja kepada aspek ceritanya yang mengandungi nilai, pengajaran atau falsafah tetapi juga dari aspek penggunaan bahasa yang menjadi panduan atau model kepada pembaca. Oleh itu, penelitian dengan melakukan pengeditan untuk bacaan kali pertama dan kedua perlu dilakukan. Berikut adalah beberapa kesalahan bahasa dalam cerpen berkenaan dan pembetulan yang dicadangkan :

Ibu dan Ayah Suri – ibu dan ayah Suri

… Ayah Suri sanggup tinggalkan Ibunya sendiri demi untuk berkahwin dengan Dayangku – … ayah Suri sanggup meninggalkan ibunya sendiri untuk berkahwin dengan Dayangku.

tersiksa – terseksa

sebelum mempelajar teknik proses yang lain – sebelum mempelajari teknik proses yang lain

… mencemburui, Memamahkan usianya – …mencemburui, memamahkan usianya

Canggahan pendapat antara… – Percanggahan pendapat antara…

berbudi bahasa memiliki akhlak yang baik – berbudi bahasa dan memiliki akhlak yang baik

Oleh kerana – Oleh sebab

keluar telinga kanan, terus ke telinga kiri – masuk telinga kanan, terus keluar ke telinga kiri.

melarang arwah kakaknya mengambil ilmu hitam demi untuk kepuasan hati sendiri – melarang arwah kakaknya mengambil ilmu hitam demi kepuasan hati sendiri ( ‘demi’ dan ‘untuk’ membawa fungsi yang sama )

Saya minat menari! Bakat yang saya ada lebih ke arah menari! – Saya minat menari. Bakat yang saya ada lebih ke arah menari.” ( penggunaan tanda seruan pada ayat yang tidak mempunyai kata seru.)

Apa yang membuat sesebuah cerpen itu dikatakan sebuah cerpen yang baik? Plotnya? Gambaran perwatakannya? Latarnya? Atau pembawaan cerpen itu secara keseluruhan? Atau kesan tertentu sebagaimana yang dinyatakan oleh Stephen King: “Cerita pendek seperti sebuah ciuman di tempat gelap dari seseorang yang tidak anda kenali.”

Mungkin ciuman itu daripada seseorang yang anda tunggu-tunggu sepanjang hayat yakni sebuah ciuman yang memberi anda ketakjuban tak terduga. Atau ciuman mengejutkan dari orang yang baru anda temui dan tidak anda kenal sama sekali. Apa yang pasti, maksud Stephen King itu adalah tentang kejutan atau kesan luar biasa daripada karya yang dihasilkan. Cerpen yang dihasilkan hendaklah memaparkan sesuatu yang tidak klise sehingga tidak memberikan sebarang impak kepada pembaca. Semoga pengarang akan terus cuba menenun kain songket terbaik dengan corak dan motif yang memukau. Dalam penulisan cerpen, pastinya itu merujuk kepada tema (motif atau corak) yang ditenun dengan teknik yang baik (teknik plot) dengan pemilihan benang bahasa yang berkualiti.

See author's posts


Lebih 2,000 pintu rumah panjang terima bantuan projek pintu

SARIKEI: Lebih 2,000 pintu rumah panjang di kawasan Dewan Undangan Negeri (DUN) Repok telah menerima bantuan projek pintu dari Timbalan Menteri Sumber Asli, Alam Sekitar dan Perubahan Iklim, Datoʼ Sri Huang Tiong Sii.

Huang yang juga Ahli Dewan Undangan Negeri (ADUN) Repok berkata, bantuan tersebut adalah bersempena perayaan Hari Gawai yang bakal tiba tidak lama lagi.

“Bantuan ini merupakan sebahagian bukti keprihatinan Kerajaan Sarawak.

“Terima kasih kepada Premier Sarawak, Datuk Patinggi Tan Sri Abang Johari Tun Openg kerana amat memahami keperluan rakyat Sarawak,” katanya ketika dihubungi pemberita.

Oleh itu, katanya beliau berharap bantuan tersebut dapat dimanfaatkan sebaik mungkin.

“Setiap kali perayaan Hari Gawai, setiap rumah panjang pasti mempunyai perancangan aktiviti untuk memeriahkan lagi perayaan ini.

“Dengan adanya bantuan projek pintu ini, diharapkan dapat dimanfaatkan sebaik mungkin,” ujarnya.

Bantuan projek pintu tersebut telah diserahkan oleh Kapitan Ling Dien Yong selaku wakil Huang kepada rumah-rumah panjang di kawasan DUN Repok.

Oleh Earl Anek

See author's posts


Permohonan Program Ijazah Dalam Negara (PIDN) JPA dibuka 3-7 Julai

PUTRAJAYA: Pelajar yang sedang mengikuti pengajian di peringkat Ijazah Pertama boleh memohon penajaan Program Ijazah Dalam Negara (PIDN) di bawah Jabatan Perkhidmatan Awam (JPA), bermula 3 hingga 7 Julai bagi bidang perubatan, pergigian dan farmasi.

JPA dalam satu kenyatan ini hari ini memaklumkan bahawa, perkara itu susulan keputusan kerajaan untuk meneruskan program penajaan JPA dalam tiga bidang tersebut.

Menurut kenyataan JPA itu ketiga-tiga bidang tersebut turut ditawarkan melalui Program Khas Lepasan Sijil Pelajaran Malaysia Dalam Negara (LSPM) kepada pelajar lepasan Sijil Pelajaran Malaysia Tahun 2022.

Tempoh permohonan bagi Program LPSM dilanjutkan sehingga 23 Jun ini. Sebarang maklumat lanjut berkenaan perkara berkenaan boleh dirujuk di laman sesawang esilav2.jpa.gov.my.

Ahad lepas Perdana Menteri Datuk Seri Anwar Ibrahim dilaporkan memberi jaminan bahawa JPA akan meneruskan pemberian biasiswa kepada pelajar yang melanjutkan pengajian dalam bidang perubatan, pergigian dan farmasi.

Menurut Anwar keputusan menghentikan tajaan di bawah JPA, merupakan dasar kerajaan terdahulu.                        – Bernama

See author's posts


Penutupan sementara separuh jalan sekitar Tabuan

KUCHING: Laluan di sekitar kawasan pembinaan jalan raya Bulatan Setia Raja, Tabuan ditutup separuh buat sementara bermula 27 November hingga 4 Disember ini.

Menurut kenyataan media Pihak Pejabat Wilayah Selatan Jabatan Kerja Raya (JKR) Sarawak, penutupan sementara separuh jalan melibatkan jalan raya Bulatan Setia Raja, Tabuan – Jalan Setia Raja dari Pasar Basah Stutong menuju ke Kompleks Perumahan Polis Diraja Malaysia (PDRM) Tabuan Jaya dan Jalan Canna dari Bulatan Setia Raja menuju ke Emart Tabuan.

Penutupan sementara separuh jalan tersebut 9.00 pagi hingga 4.00 petang bertujuan kerja-kerja memotong pokok di sekitar kawasan jalan raya berkenaan.

Justeru, pengguna-pengguna jalan raya diminta berhati-hati ketika memandu di jalan tersebut semasa tempoh kerja-kerja pembaikan dan mematuhi segala urusan trafik untuk keselamatan sehingga tamat kerja-kerja pembaikan.

Sekiranya terdapat perubahan pada tarikh, waktu dan kawasan yang terlibat dengan kerja-kerja ini akan dimaklumkan dari semasa ke semasa oleh Pihak Pejabat Wilayah Selatan JKR Sarawak.

Orang ramai boleh menghubungi Pihak Pejabat Wilayah Selatan JKR Sarawak pada waktu pejabat di talian 082- 203096 untuk sebarang aduan dan pertanyaan lanjut berkaitan dengan aliran trafik tersebut.

See author's posts


Remaja maut dalam protes

BOGOTA: Seorang penunjuk perasaan remaja maut dalam tunjuk perasaan di Colombia yang menyaksikan mahkamad dibakar pada Rabu lalu, kata polis, ketika negara itu menghampiri satu bulan mobilisasi anti-pemerintah yang telah meragut puluhan nyawa.

Pelajar universiti berusia 18 tahun itu maut akibat luka tembakan yang dialami semasa tunjuk perasaan pada lewat Selasa lalu di Tulua, barat Colombia.

Ketua Polis Negara, Jorge Vargas mengenal pasti mangsa sebagai Camilo Andres Arango dan mengatakan bahawa dia ditembak ketika perarakan damai terganggu oleh lelaki yang melemparkan batu ke arah polis dan membakar Istana Kehakiman Tulua.

Dua orang awam lain ditembak dan cedera dalam rusuhan yang menyaksikan 18 kedai dirompak termasuk sebuah premis menjual kereta yang mana 60 motosikal dicuri.

Bagaimanapun, polis tidak menyatakan individu yang melepaskan tembakan itu.

Kematian pelajar itu menjadikan 44 orang terbunuh terutamanya orang awam sejak tunjuk perasaan itu bermula pada 28 April lalu yang pada awalnya menentang pembaharuan cukai.

Walaupun proposal itu ditarik dengan cepat, demonstrasi anti-kerajaan terus berlanjutan dalam menghadapi tindakan keras polis yang mengundang kecaman antarabangsa.

Tanpa kepemimpinan pusat atau tuntutan umum, permintaan penunjuk perasaan meliputi bantuan kerajaan dalam menghadapi masalah ekonomi daripada wabak Covid-19 hingga reformasi amalan polis.

Rundingan yang dimulai hampir dua minggu lalu antara kerajaan konservatif Presiden Ivan Duque dan salah satu kumpulan tunjuk perasaan paling menonjol yang dikenali Jawatankuasa Pemogokan Nasional, masih belum membuahkan hasil.

Para penunjuk perasaan mahu Duque mengakui penyalahgunaan tentera, sementara presiden mahu penunjuk perasaan menamatkan sekatan jalan raya yang memutuskan bekalan ke beberapa bandar.

Kerajaan mendakwa bahawa gerila kiri yakni anggota kumpulan pemberontak terakhir Colombia, Tentera Pembebasan Nasional (ELN) serta pejuang  Angkatan Bersenjata Revolusi Colombia (FARC) yang tidak menandatangani perjanjian damai 2016 telah mendorong demonstrasi untuk mendorong keganasan dan vandalisme. -AFP

See author's posts


Ned Price letak jawatan – Blinken

WASHINGTON: Setiausaha Negara Amerika Syarikat (AS) Antony Blinken dalam satu kenyataan berkata Jurucakap Jabatan Negara Ned Price akan meletak jawatan akhir bulan ini selepas mengendalikan lebih 200 taklimat media sejak 2021.

“Bulan ini, Ned Price akan meletak jawatan sebagai Jurucakap Jabatan Negara.

“Sepanjang lebih 200 taklimat sejak (20 Jan 2021), beliau melayan wartawan – serta rakan sekerja dan orang lain yang berinteraksi dengannya – dengan hormat,” menurut kenyataan itu pada Selasa.

“Secara peribadi, saya sentiasa mendapat manfaat daripada pendapatnya, begitu juga ramai anggota Jabatan,” kata Blinken dalam kenyataan itu.

Terdahulu, Sputnik memetik laporan NBC News bahawa Price akan meletak jawatan berkuat kuasa 17 Mac dan dijangka dilantik jawatan baharu di bawah pentadbiran Blinken.

Price sebelum ini berkhidmat sebagai jurucakap CIA dan Majlis Keselamatan Negara di bawah bekas Presiden Barack Obama.

“Pengetahuan mendalam” Price terhadap dasar Jabatan Negara menjadikannya seorang jurucakap yang berkesan, kata Blinken.

Timbalan Jurucakap Utama Jabatan Negara semasa Vedant Patel akan mengambil alih tugas Price, akan tetapi pengganti tetap jawatan itu masih belum diumumkan, menurut laporan itu. – Bernama

See author's posts


Tanah runtuh, 3 mangsa berjaya diselamatkan

KUCHING: Tiga mangsa berjaya diselamatkan oleh pihak bomba dalam satu kejadian tanah runtuh membabitkan sebuah rumah di Kampung Surabaya di sini, awal pagi tadi.

Pusat Gerakan Operasi(PGO) Bomba Sarawak dalam kenyataan berkata, pihaknya menerima panggilan mengenai insiden itu pada 2.30 pagi dan tiba ke lokasi kejadian, 3.14 pagi.

“Enam minit kemudian, kesemua mangsa berjaya dibawa keluar oleh pihak bomba melalui tingkap rumah mangsa tersebut kerana akses ke pintu utama telah runtuh.

“Mangsa terdiri daripada seorang lelaki dan dua wanita tidak mengalami apa-apa kecederaan,” katanya.

Kesemua mangsa kemudiannya diserahkan kepada ketua kampung untuk tindakan selanjutnya.

Oleh SHAHRUL QAIZAT

See author's posts


Hari Kebangsaan perlu pembaharuan libat komuniti, keluarga

LOGO… Menteri Komunikasi dan Multimedia (MenKOMM) Tan Sri Annuar Musa (depan, tengah) menunjukkan logo Hari Kebangsaan dan Hari Malaysia 2022 pada melancarkannya di Auditorium Perdana Angkasapuri semalam. • Foto BERNAMA

KUALA LUMPUR: Menteri Komunikasi dan Multimedia Tan Sri Annuar Musa mahu Hari Kebangsaan tahun ini disambut dengan pembaharuan iaitu melibatkan penyertaan di peringkat komuniti dan keluarga supaya tema dan konsep sambutan ‘Keluarga Malaysia Teguh Bersama’ yang diterapkan kali ini, dapat dirakyatkan sepenuhnya.

Beliau berkata ini penting kerana sambutan tidak seharusnya hanya bersifat majlis besar yang dilaksana di peringkat nasional,sebaliknya perlu menonjolkan cara setiap keluarga atau komuniti dari pelbagai latar belakang dalam menyambut hari bersejarah negara.

“Kita juga akan menggerakkan unit-unit yang ada dalam rangkaian komuniti Keluarga Malaysia dan badan-badan bukan kerajaan (NGO) lain agar semuanya mengambil inisiatif untuk menggerakkan dan mengadakan sambutan peristiwa ini di peringkat akar umbi.

“Malah kalau boleh kita jalankan kempen agar sambutan berlaku juga di peringkat keluarga,mungkin sebagai contohmewujudkan satu pertandingan di TikTok untuk memperlihatkan cara-cara Keluarga Malaysia kita menyambut Hari Kebangsaan,”katanya.

Beliau berkata demikian pada majlis pelancaran Logo dan Tema Hari Kebangsaan dan Hari Malaysia 2022 di Angkasapuri di sini hari ini.

Annuar berkata beliau akan menulis surat kepada semua kerajaan negeri serta wakil-wakil rakyat untuk mendapatkan kerjasama mereka dalam merakyatkan sambutan terbabit.

Pelancaran itu turut dihadiri Ketua Setiausaha Kementerian Komunikasi dan Multimedia (K-KOMM) Datuk Seri Mohammad Mentek.

Sementara itu, dalam sidangmedia, Annuar berharap program sambutan itu dapat dihebahkan oleh pihak media serta agensi kerajaan seperti Jabatan Penerangan bagi menggalakkan penyertaan menyeluruh dari rakyat,di samping membantu menerapkan penghayatan mereka terhadap tema sambutan.

“Saya rasa ini penting kerana saya nak tengok lebih fizikal,lebih kertelihatan sambutan dilakukan oleh keseluruhan rakyat Malaysia yang berbagai kaum,” katanya.

Beliau juga tidak mahu melihat sambutan terbabit hanya kelihatan seolah-olah disambut oleh negeri tertentu sahaja atau di peringkat tertentu atau disambut oleh kaum tertentu sahaja tetapi ingin benar-benar melihat kebersamaanrakyat Malaysia.

“Sebagai contoh kita mahu keterlihatan dalam meningkatkan peluang siaran terhadap program yang dilaksanakan pelbagai masyarakat dalam negara ini sempena Hari Kemerdekaan di stesen-stesen siaran (televisyen).

Jangan siar semuanya (program) KL centric (menumpukan program di Kuala Lumpur sahaja) atau hanya perkara yangdibuat oleh masyarakat Melayu,” katanya.

Mengulas pemilihan logo berkonsepkan jalur liputan internet dan tema ‘Keluarga Malaysia Teguh Bersama’ untuk sambutan Hari Kebangsaan dan Hari Malaysia kali ini, Annuar berkata ia bersesuaian dengan situasi dialami negara ketika ini.

Beliau berkata tiga warna pada logo mempamerkan kebersamaan rakyat sebagai Keluarga Malaysia yang hidup bersatu dan aman damai sekali gus menjadi intipati untuk negara bergerak ke hadapan dan menggambarkannegara telah berkembang daripada kecil kepada (pembangunan) lebih besar.

Ia juga melambangkan bagaimana rakyat komited untuk terus maju ke dalam suasana yang mencabar, namun masihmempunyai teknologi terkini seperti jalur lebar, wifi yang menjadi pengikat, penghubung dan asas kepada kesalinghubungan kehidupan dan ekonomi, katanya.

Sementara itu, Kementerian Komunikasi dan Multimedia (K-KOMM) dalam kenyataan memaklumkan tiga aktiviti utamaakan diadakan bagi menyemarakkan lagi sambutan Bulan Kebangsaan tahun ini.

Ia merangkumi pelancaran Bulan Kebangsaan dan Kibar Jalur Gemilang pada 30 Julai di Putrajaya, Sambutan Hari Kebangsaan pada 31 Ogos di Dataran Merdeka Kuala Lumpur dan Sambutan Hari Malaysia pada 16 September di Melaka.

Di samping itu, pelbagai program dan pertandingan berunsur kenegaraan telah disusun bagi memupuk serta menyemai semangat patriotisme dan cinta akan negara dalam kalangan Keluarga Malaysia.

Ia antaranya Pertandingan ILHAM Merdeka Tik Tok Challenge, Pertandingan KLIK@ Merdeka, Pertandingan BintangSmule,Pertandingan Bintang Patriotik, Pertandingan Mewarna dan Melukis MYDOODLE@ Merdeka, Program Pengisahan Kenegaraan, Sayembara Sajak Merdeka yang kesemuanya akan bermula pada 30 Julai hingga 16 September.

Bagi menyemarakkan semangat patriotisme pula, program Kembara Keluarga Malaysia 2022 (KKM2022) yang berkonsepkan serah baton akan diadakan bermula pada 30 Julai di Putrajaya, dengan acara pelepasan akan dilakukan oleh Perdana Menteri Datuk Seri Ismail Sabri Yaakob. – Bernama

See author's posts


Thailand sokong model Phuket

BANGKOK: Kerajaan Thailand menyokong model Phuket bertujuan menarik kembali pelancong asing, kata Menteri Kesihatan Awam Anutin Charnivarakul namun, tidak menyatakan sama ada ia boleh dilaksanakan pada Oktober sebagaimana perancangan awal.

Rancangan itu masih dalam pertimbangan dan keputusan akan dibuat oleh Pusat Pentadbiran Situasi Covid-19 (CCSA), lapor agensi berita Thailand (TNA).

Anutin berkata pembukaan semula resort pulau ditentang oleh sesetengah pihak berikutan kebimbangan terhadap gelombang kedua di kawasan itu.

Memetik lawatannya ke Phuket pada hujung minggu untuk bertemu pengusaha perniagaan, beliau berkata mereka meminta kelonggaran sekatan untuk pelancong asing.

“Kementerian Kesihatan Awam bersedia untuk mengenakan langkah kawalan penyakit berskala penuh. Kami mempunyai kakitangan perubatan, peralatan dan kemudahan hospital untuk menyokong rancangan pelaksanaannya,” katanya namun, pengusaha harus mewujudkan persefahaman dengan pihak yang menentang rancangan mereka.

Mengenai kesediaan hospital di sempadan Thailand-Myanmar, beliau berkata mereka sering menghadapi kekurangan Peralatan Perlindungan Peribadi (PPE) Covid-19 tetapi buat masa ini mempunyai bekalan yang mencukupi untuk menangani keadaan tersebut.-Bernama

See author's posts


Team Clucth muncul juara

KUCHING: Skuad ‘Team Clucth’ berjaya merangkul kejuaraan sulung dalam kejohanan SAMArindok PUBG Mobile SARAMEDIA-AKYBMS 2020 anjuran Amanah Khairat Yayasan Budaya Melayu Sarawak (AKYBMS).

Skuad tersebut muncul juara setelah bertarung bersama 128 pasukan handalan dari seluruh Sarawak pada pertandingan yang berlangsung pada 25 dan 26 September lalu secara atas talian.

Kemenangan tersebut membolehkan skuad “Team Clucth” membolot hadiah utama berupa wang tunai RM1,000, trofi eksklusif dan sijil berbingkai.

Sementara itu, tempat kedua dimenangi oleh skuad ‘NakpaKoTokk’ yang turut beraksi cemerlang dalam pusingan sekali gus membawa pulang hadiah wang tunai RM700, trofi eksklusif dan sijil berbingkai.

Tempat ketiga disandang oleh skuad ‘Boobook MX’ dan mereka berjaya membawa pulang hadiah wang tunai RM500, trofi eksklusif dan sijil berbingkai, manakala skuad ‘Boobook R.A’ di tempat keempat dan memenangi hadiah sagu hati berupa wang tunai RM300 dan sijil penyertaan.

Selain itu, anugerah khas turut disampaikan kepada pemain Team Clucth yang dinobatkan sebagai Pemain SAMArindok (MVP) sekali gus menerima hadiah wang tunai RM150, trofi eksklusif dan sijil berbingkai.

Skuad ‘Krek Unknown’ pula dinobatkan sebagai Skuad SAMArindok dengan menerima hadiah wang tunai RM200, trofi eksklusif dan sijil berbingkai.

Istimewanya, pertandingan PUBG Mobile ini turut menyediakan hadiah sagu hati kepada semua finalis yang beraksi di pusingan akhir iaitu hadiah sagu hati berupa wang tunai RM150 berserta sijil untuk empat skuad lapan terbaik manakala wang tunai RM80 serta sijil untuk lapan pasukan seterusnya.

Terdahulu, acara simbolik ucapan pelancaran disempurnakan oleh Timbalan Ketua Menteri merangkap Pengerusi Lembaga Pemegang Amanah AKYBMS, Datuk Amar Awang Tengah Ali Hasan pada 26 September secara atas talian.

Dalam ucapannya, Awang Tengah menggesa golongan belia yang aktif dalam e-sukan ini terus berusaha mengasah bakat, mempertingkatkan kemahiran serta menimba pengalaman berguna dalam pelbagai kejohanan pelbagai peringkat agar Sarawak dapat melahirkan atlit dan jaguh e-sukan bertaraf dunia pada masa yang akan datang.

Sementara itu, Pengurus Besar AKYBMS, Datu Dr. Sanib Said dalam upacara ringkas semasa penyampaian hadiah kepada pemenang berkata, pihak AKYBMS selaku penganjur utama melahirkan penghargaan kepada semua pihak yang terus menyokong usaha untuk memajukan belia Sarawak khususnya dalam pembangunan e-sukan.

“Permainan sukan atas talian yang popular seperti PUBG ini tidak harus dilihat sebagai sukan semata-mata, tetapi, elemen-eleman positif yang diterapkan seperti kerjasama, patriotisme, semangat berdaya saing dan berfikiran kreatif sangat membantu untuk menjana pemikiran belia yang proaktif.

“Malah, perkara yang paling menonjol mengenai permainan simulasi menerusi peranti pintar ini ialah dapat memupuk ciri-ciri keperwiraan dalam diri belia kita secara langsung,” ujarnya.

Pertandingan ini merupakan program anjuran AKYBMS dengan kerjasama rakan kolaboratif strategik termasuk Jabatan Belia dan Sukan Sarawak, Sarawak All Stars e-Sport (SAS), Kelab Belia KASBA (KYC) serta rakan media e-sukan proaktif Sarawak.

Oleh ZARINA ABDULLAH

See author's posts


MPOB, Universiti Tsinghua buat kajian biodiesel sawit dalam enjin kenderaan

KUALA LUMPUR: Lembaga Minyak Sawit Malaysia (MPOB) sedang bekerjasama dengan Universiti Tsinghua di China untuk menjalankan penyelidikan terhadap kajian lapangan menggunakan biodiesel sawit dalam enjin kenderaan buatan China.

Timbalan Perdana Menteri Datuk Seri Fadillah Yusof berkata kerjasama tersebut turut melibatkan kajian makmal dan kebolehlaksanaan penghasilan biojet sawit sebagai bahan api penerbangan mampan (SAF).

“Selain itu, pihak MPOB juga mengadakan kerjasama dengan enam universiti tempatan berkenaan kajian percubaan enjin diesel dengan menggunakan adunan biodiesel B30,” katanya pada sesi soal jawab di Dewan Rakyat, hari ini.

Beliau menjawab soalan Datuk Seri Dr Wee Jeck Seng (BN-Tanjung Piai) yang ingin tahu sama ada kerajaan bersedia menjalankan ujian penghasilan bio bahan api daripada minyak kelapa sawit seperti yang telah dilakukan Indonesia.

Fadillah yang juga Menteri Perladangan dan Komoditi berkata, pelaksanaan penggunaan biodiesel sawit adalah langkah strategik kerajaan menggalakkan penggunaan minyak sawit dalam negara, serta bertujuan mengukuh dan menstabilkan harga minyak sawit dalam jangka masa panjang.

Beliau berkata penggunaan biodiesel sawit turut menyumbang kepada kemampanan dan meningkatkan imej industri sawit negara dalam melaksanakan amalan yang mesra alam, selain mengurangkan penggunaan bahan api berasaskan fosil sekali gus mengurangkan pelepasan gas rumah hijau.

Menjawab soalan tambahan Wee berkenaan kekangan untuk menghasilkan bio bahan api daripada minyak sawit secara besar-besaran, Fadillah berkata, antara cabaran yang dihadapi ialah kerajaan memerlukan peruntukan berjumlah RM421 juta untuk menaik taraf fasiliti depoh.

“Satu lagi ialah harga minyak. Bila Indonesia tidak mengeksport sebab menghasilkan untuk dalaman, maka harga minyak sawit naik dan harga diesel murah.

“Kalau diesel lebih murah daripada biodiesel, maka orang nak membeli minyak sawit itu akan lebih kurang berbanding apa yang ada sekarang,” katanya. – Bernama

See author's posts


Sidang Kemuncak Pemimpin G20 diadakan 21–22 November

RIYADH: Sidang Kemuncak Pemimpin G20 tahun ini akan diadakan secara maya pada 21 hingga 22 November, dipengerusikan Raja Arab Saudi Raja Salman bin Abdulaziz Al Saud, lapor agensi berita Xinhua.

Memetik kenyataan Arab Saudi selaku Presiden G20, sidang kemuncak kali ini bertemakan “Merealisasikan Peluang Abad ke-21 untuk Semua”, antara lain akan memberi tumpuan untuk melindungi kehidupan dan memulihkan pertumbuhan.

G20, platform utama dunia untuk kerjasama ekonomi antarabangsa turut menerajui perjuangan menentang pandemik Covid-19. Anggota G20 sudah menyumbang lebih AS$21 bilion untuk menyokong pengeluaran, pengedaran serta akses kepada diagnostik, terapi dan vaksin, menurut kenyataan itu.- Bernama

See author's posts


Strategi sifar-Covid-19 China tidak dapat dikekalkan – WHO

GENEVA: Strategi sifar-Covid utama China untuk mengalahkan wabak itu tidak dapat dikekalkan, kata Pertubuhan Kesihatan Sedunia pada hari Selasa, sambil menambah bahawa ia telah memberitahu Beijing demikian dan meminta peralihan dasar.

China telah mengenakan langkah kejam, memerangkap kebanyakan 25 juta penduduk Shanghai di rumah selama beberapa minggu ketika negara itu memerangi wabak terburuk sejak wabak itu bermula.

Penutupan Shanghai telah menyebabkan kemarahan dan protes yang jarang berlaku dalam ekonomi utama terakhir yang masih terpaku pada dasar sifar Covid, sementara pergerakan di ibu kota Beijing telah disekat secara perlahan.

“Apabila kita bercakap tentang strategi sifar-Covid, kami tidak fikir ia mampan, dengan mengambil kira tingkah laku virus sekarang dan apa yang kami jangkakan pada masa depan,” kata ketua WHO Tedros Adhanom Ghebreyesus pada sidang akhbar.

“Kami telah membincangkan isu ini dengan pakar China dan kami menunjukkan bahawa pendekatan itu tidak akan mampan.

“Beralih ke strategi lain akan menjadi sangat penting.”

Terdapat dinamik politik yang mendesak terhadap tindak balas virus China, dengan Presiden Xi Jinping menambat kesahihan kepimpinannya dalam melindungi kehidupan orang Cina daripada Covid.

Xi telah menggandakan pendekatan sifar-Covid, walaupun kekecewaan orang ramai semakin meningkat.

Shanghai ialah dinamo ekonomi China dan bandar terbesarnya. Dasar sifar-Covid telah menjejaskan ekonomi yang beberapa bulan lalu telah pulih daripada wabak itu.

“Kita perlu mengimbangi langkah kawalan terhadap kesan mereka terhadap masyarakat, kesan yang mereka ada pada ekonomi, dan itu tidak selalunya pertukaran yang mudah,” kata pengarah kecemasan WHO Michael Ryan.

Beliau berkata sebarang langkah untuk memerangi pandemik Covid-19 harus “menghormati hak individu dan manusia”.

Menyeru “dasar dinamik, boleh laras dan tangkas”, Ryan berkata tindak balas awal terhadap krisis di banyak negara menunjukkan bahawa kekurangan kebolehsuaian “mengakibatkan banyak kemudaratan”.

Dia merenung bagaimana negara paling ramai penduduk di dunia itu mengalami sedikit kematian yang secara rasmi dikaitkan dengan Covid, oleh itu mempunyai “sesuatu untuk dilindungi”.

Memandangkan peningkatan kematian sejak Februari-Mac, “mana-mana kerajaan dalam situasi itu akan mengambil tindakan untuk mencuba dan memeranginya”, katanya kepada pemberita.

Tedros telah membincangkan penyesuaian mengikut keadaan untuk mencari strategi keluar, “secara mendalam dan terperinci dengan rakan sekerja China”, kata Ryan.

Maria Van Kerkhove, ketua teknikal WHO mengenai Covid-19, berkata di seluruh dunia, adalah mustahil untuk menghentikan semua penularan virus itu.

“Matlamat kami, di peringkat global, bukan untuk mencari semua kes dan menghentikan semua penularan. Ia benar-benar tidak mungkin pada masa ini,” katanya.

“Apa yang perlu kita lakukan adalah mengurangkan penularan kerana virus itu beredar pada kadar yang tinggi.”-AFP

See author's posts


BN menang 21 kerusi,PH lima, PN dua

MELAKA: Suruhanjaya Pilihan Raya (SPR) mengumumkan Barisan Nasional (BN) memenangi 21 daripada 28 kerusi Dewan Undangan Negeri (DUN) Melaka, dalam Pilihan Raya Negeri (PRN) yang berlangsung kelmarin.

Pengerusi SPR Datuk Abdul Ghani Salleh (gambar) yang mengumumkan keputusan pilihan raya itu berkata, Pakatan Harapan (PH) memenangi lima kerusi, dan Perikatan Nasional (PN) dua kerusi.

Beliau juga berkata, sejumlah 326,068 atau 65.85 peratus pengundi telah menunaikan tanggungjawab mereka dalam proses pengundian, yang berjalan kelmarin.

“Jumlah tersebut meliputi pengundi biasa, pengundi awal dan pengundi pos,” katanya, pada sidang media di sini malam kelmarin.

Dalam pada itu beliau berkata, proses pengundian berjalan lancar mengikut perancangan yang ditetapkan.

Beliau juga mengucapkan terima kasih kepada semua pihak yang terlibat dengan perjalanan PRN Melaka kali ini.

PRN Melaka diadakan kelmarin (20 November) ekoran pembubaran DUN pada 4 Oktober lalu, selepas empat Ahli Dewan Undangan Negeri (ADUN) menarik sokongan terhadap Ketua Menteri Datuk Seri Sulaiman Md Ali. — Bernama

See author's posts


SUPP sambut baik cadangan Premier Sarawak

KUCHING: Parti Rakyat Bersatu Sarawak (SUPP) menyambut baik cadangan Premier Sarawak Datuk Patinggi Tan Sri Abang Johari Tun Openg untuk menambah baik sistem perkhidmatan awam di negeri ini.

Setiausaha Agung SUPP, Datuk Sebastian Ting berkata, usaha tersebut termasuk pelarasan gaji, bagi menarik lebih ramai rakyat, termasuk kaum Cina untuk menyertai perkhidmatan awam Sarawak.

Jelasnya, pelarasan itu tepat pada masanya lebih-lebih lagi Sarawak kini sedang bergerak sepenuhnya ke arah matlamat Strategi Pembangunan 2030 Pasca Covid-19 (PCDS 2030) yang memerlukan sejumlah besar individu berbakat untuk membantu merealisasikan semua perancangan.

“Abang Johari sendiri mengakui walaupun Kerajaan Sarawak mula mengiktiraf diploma UEC pada era bekas Ketua Menteri Sarawak Allahyarham Adenan Satem, sukar untuk menarik minat kaum Cina memohon atas sebab dasar gaji rendah sedia ada yang ditawarkan kepada penjawat awam.

“SUPP dan pertubuhan tempatan seperti Persekutuan Cina Sarawak telah berusaha keras untuk mempromosikan lebih ramai orang Cina memohon penjawat awam Sarawak termasuk mempromosikan maklumat dan layanan dalam bidang perkhidmatan awam Sarawak supaya lebih ramai orang memahami faedah berkhidmat sebagai penjawat awam Sarawak,” kata Ting yang juga Timbalan Menteri Pelancongan.

Bagaimanapun, beliau menegaskan, seperti yang dikatakan oleh Premier Sarawak, gaji penjawat awam di Sarawak agak rendah sehingga sukar untuk menarik minat anak-anak muda kaum Cina menyertai bidang perkhidmatan awam.

“Ini juga maklum balas yang kami dapat daripada masyarakat Cina. Ada yang berpendapat penjawat awam Cina sukar mendapat peluang kenaikan pangkat, jadi mereka tidak berminat untuk berkhidmat sebagai penjawat awam.

“Mereka lebih suka bekerja di sektor swasta, malah ada yang memilih untuk bekerja di Semenanjung Malaysia atau di luar negara.

“Hari ini, kita menzahirkan kesyukuran ke atas sikap keterbukaan pemimpin seperti Abang Johari dengan mencadangkan untuk menambah baik sistem perkhidmatan awam Sarawak dan menyelaraskan gaji kakitangan awam.

“Ini menunjukkan sepenuhnya Kerajaan Perpaduan Sarawak di bawah pimpinan Abang Johari kerana sentiasa bersifat inklusif dan melayan semua kaum secara adil.

“Mengekalkan keterangkuman sosial juga merupakan salah satu objektif utama PCDS 2030. Tiada satu kaum harus dipinggirkan, ” kata Ting.

Ting berkata konsep inklusif ini boleh ditunjukkan sepenuhnya daripada penubuhan Unit Hal Ehwal Agama-Agama lain (UNIFOR) oleh Kerajaan Sarawak untuk menyokong pembangunan kuil dan gereja, peruntukan dana untuk mensubsidi sekolah Cina dan sekolah gereja, dan pelaksanaan pembangunan. dasar tanpa mengira bangsa dan agama.

Abang Johari berharap konsep ini diperluaskan kepada perkhidmatan awam Sarawak, dan perkadaran penjawat awam semua kaum perlu ditingkatkan, selaras dengan sentimen dan perpaduan masyarakat Sarawak yang pelbagai.

SUPP amat menyokong inisiatif yang turut memenuhi harapan masyarakat Cina di Sarawak iaitu orang Cina mempunyai perwakilan lebih besar dalam bidang perkhidmatan awam di Sarawak.

“Kami akan terus bekerjasama rapat dengan organisasi masyarakat tempatan untuk menggalakkan lebih ramai kanak-kanak Cina menyertai barisan perkhidmatan awam di Sarawak,” jelasnya.

Beliau berkata contoh yang baik ialah apabila Datu Hii Chang Kee dinaikkan pangkat sebagai timbalan setiausaha Cina Sarawak yang pertama.

Ting pada masa sama mengalu-alukan Setiausaha Agung Gabungan Parti Sarawak (GPS) Dato’ Sri Alexander Nanta Linggi untuk mewujudkan sistem kuota bagi memastikan semua kaum mempunyai peluang yang sama untuk menyertai perkhidmatan awam di Sarawak.

“Ini adalah salah satu pilihan yang boleh dipertimbangkan bahawa perkhidmatan awam di Sarawak tidak lagi mempunyai tanggapan bahawa sesetengah kumpulan etnik terpinggir dan sukar untuk diambil bekerja melalui temu duga,” tambah beliau yang juga Ahli Dewan Undangan Negeri (ADUN) Piasau.

Oleh Connie Chieng

See author's posts


Tayangan amal filem ‘Rajah’ raikan 55 anak yatim

SIBU: Kutipan hasil tayangan amal filem ‘Rajah’ pada 9 Mac lalu di pawagam King’s Trioplex serba sedikit membantu meringankan kos pendidikan anak-anak yatim di Peryatim Sibu Kompleks Kebajikan Juma’ani Tuanku Haji Bujang (KKJTHB).

Presiden JCI Sibu, Samuel Ngu menyampaikan sumbangan berupa alat tulis kepada seramai 55 anak yatim menerusi Pengerusi KKJTHB Dato Mohamad Yusnar Matalie.

Katanya, tindakan positif JCI Sibu ini dapat menjadi contoh kepada yang lain untuk membantu Peryatim Sibu.

“Sebanyak 80 hingga 90 peratus kos operasi Peryatim Sibu adalah dari sumbangan orang ramai dan badan korporat,” ujarnya.

Pengerusi Pengelola Junior Chamber International (JCI), Nickson Wong menzahirkan terima kasih kepada semua orang awam yang telah menyokong program amal JCI Sibu dan Pengurus KKJTHB Najilanisa Suhaili mewakili Peryatim Sibu berterima kasih kepada JCI Sibu atas sumbangan tersebut.

“Semangat ini menyatupadukan masyarakat berbilang kaum di Sarawak untuk terus berkhidmat kepada komuniti tanpa mengira latar belakang agama, pengalaman dan kepercayaan,” jelasnya.

Lembaga Kebajikan Anak-Anak Yatim Sarawak (PERYATIM) adalah badan bukan kerajaan (NGO) naungan Kerajaan Sarawak yang membantu anak-anak yatim dalam membentuk peribadi, akhlak serta mempunyai ilmu pengetahuan.

PERYATIM Sibu beroperasi sejak Jun 2014 dan secara rasmi menggunakan nama Kompleks Kebajikan Juma’ani Tuanku Haji Bujang pada April 2021 bersempena nama isteri Premier Sarawak yang juga penaung Peryatim Sarawak.

Oleh AKUN GIMAN

See author's posts


Samajaya beroperasi pada tahap minima

KUCHING: Semua syarikat di Zon Perdagangan Bebas Samajaya di sini
dibenarkan beroperasi pada tahap minima oleh Jawatankuasa Pengurusan Bencana
Negeri Sarawak (JPBNS) sepanjang tempoh Perintah Kawalan Pergerakan (PKP).

Menteri Muda Perdagangan Antarabangsa dan Industri, Terminal Perindustrian
dan Pembangunan Usahawan, Datuk Naroden Majais berkata Sarawak tidak terkecuali
untuk membenarkan sektor elektrik dan elektronik (E&E) itu untuk meneruskan
operasi di sini.

“Hal ini adalah seiring dengan dasar Kerajaan Persekutuan yang
membenarkan sektor elektrik dan elektronik (E&E) beroperasi di tahap
minimal seperti di negeri Selangor dan Pulau Pinang.

“Kerajaan negeri juga membenarkan industri melibatkan petani, nelayan,
perladangan, papan lapis dan kayu, syarikat minyak dan gas untuk beroperasi
agar ekonomi tidak terjejas teruk,” katanya.

Beliau berkata demikian dalam satu kenyataan semalam bagi mengulas
kenyataan Ahli Parlimen Stampin, Chong Chieng Jen baru-baru ini yang mahu
kerajaan negeri menutup kilang elektronik di Zon Perdagangan Bebas, Samajaya
sepanjang PKP ini.

Menurut Naroden, JPBNS juga telah mengumumkan kedai perkakasan, jualan
input pertanian, dan kedai bahan gantian dibenarkan beroperasi dua kali
seminggu, iaitu pada Selasa dan Khamis dari jam 7.00 pagi hingga 7.00 malam.

Katanya, syarikat sektor E&E di Samajaya itu hanya beroperasi sekitar
20 hingga 30 peratus, menggunakan syif dan bukan secara ramai di dalam satu
tempat.

Malah, jelas Naroden, kakitangan pengurusan sektor berkenaan juga diminta
untuk bekerja dari rumah.

Tambahnya, kilang-kilang berkenaan juga diingatkan supaya menyediakan
langkah pencegahan termasuk pemeriksaan suhu badan, penggunaan penutup hidung
dan mulut, cecair sanitasi tangan, penjarakan sosial di kantin, bilik
mesyuarat, kawasan pengeluaran dan sebagainya.

“Kebanyakan syarikat ini telah mula melaksanakan langkah pencegahan
tersebut sebelum PKP diumumkan lagi.

“Mereka juga bertindak untuk menghadkan perjalanan kakitangan mereka ke
kawasan yang terjejas,” ujarnya.

Naroden memberitahu, sebahagian daripada syarikat itu mempunyai klinik mini
mereka sendiri dengan beberapa orang doktor dan jururawat untuk memantau
kesihatan pekerja.

Mereka juga ada menubuhkan jawatankuasa mereka sendiri untuk memastikan
prosedur operasi standard (SOP) dipatuhi, jelasnya.

Sebelum ini, Timbalan Ketua Menteri Datuk Amar Awang Tengah Ali Hasan
bersama beberapa orang menteri pada 26 Mac telah melakukan lawatan kerja  ke lima syarikat dan kilang di Samajaya itu.

Polis dan Jabatan Pertahanan Awam (JPA) juga akan terus menjalankan
pemeriksaan rutin ke atas syarikat-syarikat ini dan pada masa yang sama mereka
dikehendaki untuk mengemukakan laporan setiap hari ke JPBN melalui Kementerian
Perdagangan Antarabangsa dan Industri, Terminal Perindustrian dan Pembangunan Usahawan
(MINTRED).

Setakat ini tiada syarikat yang dilaporkan tidak mengikut syarat-syarat
yang telah diberikan dan tiada kes Covid-19 yang dilaporkan di Samajaya.

JPBN juga akan mengkaji semula status kilang-kilang di kawasan tersebut
jika terdapat kes Covid-19 yang dilaporkan atau jika terdapat laporan yang
tidak mematuhi terma dan syarat yang ditetapkan oleh PKP.

Walau bagaimanapun, jika ada keperluan untuk menutup kilang-kilang di
Samajaya kerana Covid-19, JPBN dan MINTRED tidak akan teragak-agak untuk berbuat
demikian, tegas Naroden.

See author's posts


Bicara kes rasuah Ahmad Zahid bersambung 15 Jun

KUALA LUMPUR: Selepas ditangguh selama dua bulan, perbicaraan kes bekas Timbalan Perdana Menteri Datuk Seri Dr Ahmad Zahid Hamidi yang menghadapi pertuduhan rasuah, pecah amanah (CBT) dan pengubahan wang haram membabitkan dana Yayasan Akalbudi akan disambung semula 15 Jun ini.

Kali terakhir prosiding perbicaraan kes Presiden UMNO itu adalah pada 6 Mac lepas di hadapan Hakim Mahkamah Tinggi, Collin Lawrence Sequerah dan sepatutnya bersambung pada 23 Mac lepas.

Bagaimanapun ianya ditangguh berikutan kerajaan melaksanakan Perintah Kawalan Pergerakan (PKP) bagi membendung penularan wabak COVID-19.

Hakim Sequerah menetapkan 30 hari bermula 15 hingga 18 Jun; 2, 3, 13, dan 14 Julai; 27 hingga 30 Julai; 10 hingga 14 Ogos; 24 hingga 28 Ogos serta 21 hingga 30 September untuk menyambung perbicaraan semasa pengurusan kes itu semalam.

Timbalan Pendakwa Raya Lee Keng Fatt memberitahu mahkamah bahawa pihaknya akan memanggil lebih 50 saksi pendakwaan termasuk pegawai bank bagi pengesahan cek.

Setakat ini, pihak pendakwaan telah memanggil 43 saksi untuk memberi keterangan.

Sementara itu, peguam Hisyam Teh Poh Teik yang mewakili Ahmad Zahid memohon kepada mahkamah supaya membenarkan dua pembantunya untuk turut hadir semasa perbicaraan.

Pasukan peguam yang mewakili Zahid termasuk Hisyam adalah tiga orang dan Hisyam memohon tambahan lagi dua untuk hadir pada perbicaraan kes itu.

“Kami akan pastikan jarak antara kami sentiasa terjaga. Kami memerlukan mereka di mahkamah untuk membantu membuat catatan dalam perbicaraan,” katanya dan perkara itu turut dipersetujui oleh pihak pendakwaan.

Bagaimanapun, Hakim Sequerah hanya membenarkan tambahan seorang wakil sahaja daripada kedua-dua pihak.

Difahamkan Prosedur Operasi Standard (SOP) mahkamah sepanjang PKP hanya membenarkan tiga wakil dari setiap pihak untuk berada di dalam mahkamah.

Ahmad Zahid berhadapan dengan 47 pertuduhan, 12 daripadanya membabitkan pecah amanah, lapan rasuah dan 27 pengubahan wang haram membabitkan berpuluh juta ringgit wang milik Yayasan Akalbudi. — Bernama

See author's posts


PM dengar keluh kesah petugas barisan hadapan

KUALA LUMPUR: Perdana Menteri Tan Sri Muhyiddin Yassin meluangkan masa bertanya khabar, mendengar keluh kesah dan permintaan petugas barisan hadapan negara menerusi sidang video.

Menzahirkan penghargaan kepada mereka yang bertugas bertungkus lumus memerangi wabak Covid-19, Muhyiddin turut tidak lupa menitipkan kata-kata semangat kepada mereka.

“Saya nak ucapkan terima kasih kerana berpeluang bercakap secara santai (dengan wakil petugas barisan hadapan) dan saya sekali lagi iktiraf peranan dan sumbangan besar yang saudara-saudari telah mainkan untuk membantu meletakkan Malaysia di satu keadaan yang lebih baik daripada masa-masa yang lepas,” katanya.

Dalam sidang video kira-kira 30 minit itu, perdana menteri   sempat berbual dengan    wakil petugas barisan hadapan iaitu Panglima Angkatan Tentera Jeneral Tan Sri Affendi Buang,   Timbalan Ketua Polis Negara Datuk Mazlan Mansor,   Ketua Pengarah Imigresen Malaysia   Datuk Khairul Dzaimee   Daud dan Ketua Pengarah Jabatan Bomba dan Penyelamat Malaysia Datuk Mohammad Hamdan Wahid.

Selain itu, Ketua Pesuruhjaya Angkatan Pertahanan Awam Malaysia Datuk Roslan Wahab, Ketua Pengarah Agensi Penguatkuasaan Maritim Malaysia Laksamana (M) Datuk Mohd Zubil Mat Som, Pemangku Ketua Pengarah   Jabatan Sukarelawan Malaysia Kamarudin Mohd Rapig   dan   Pegawai Kesihatan Putrajaya   Dr   Zainal Abidin Abu Bakar.

Muhyiddin turut berseloroh dengan berkata, “Jadi sekali lagi nak ucapkan Selamat Hari Raya dan kalau makan ketupat tu jangan lupa saya dan makan kuih pun begitu juga.

“Tapi almaklum tak boleh pergi ke mana-mana, tetapi saya harap semua dalam keadaan sukacita, relaks sikitlah kalau boleh dan lepas ini kita akan bertemu lagi di masa-masa akan datang. Selamat Hari Raya kepada semua, maaf zahir dan batin,” katanya.

Ini bukan kali pertama sidang video perdana menteri bersama petugas barisan hadapan   diadakan.

Sebelum ini mengambil semangat amalan normal baharu dan penjarakan sosial sepertimana digalakkan kerajaan kepada rakyat untuk diamalkan, Muhyiddin pernah mengadakan   sidang video bersama petugas kesihatan Hospital Sungai Buloh. – BERNAMA

See author's posts


Puas hati raih perak, gangsa

UNTUKMU… Dr Malvern Abdullah bersama Buda Anchah menyarungkan pingat yang diraih kepada isteri dalam acara Bina Badan pada Sukan SEA yang berlangsung di Hanoi Vietnam ketika tiba di Lapangan Terbang Antarabangsa Kuching, semalam. •Foto HERRIEY NAHA

KUCHING: Dua badang Sarawak selamat tiba menjejakkan kaki di Bumi Kenyalang pukul 3.25 petang, semalam.

Buda Anchah dan Dr Malvern Abdullah, jaguh bina badan negara kelahiran Sarawak kelihatan bersyukur dan berpuas hati dengan pingat perak dan gangsa yang diperoleh mereka dalam Sukan SEA ke-31 di Hanoi, Vietnam, baru-baru ini.

Kepulangan mereka disambut Ketua Bahagian Pengurusan Korporat Perbadanan Sukan Sarawak, Yenyen Wong serta Pegawai Pembangunan Sukan Bina Badan Perbadanan Sukan Sarawak, Villaivan Jee.

Bercakap kepada pemberita ketika ditemui di Balai Ketibaan Lapangan Terbang Antarabangsa Kuching (LTAK), Buda berkata beliau cukup gembira terutama apabila mendapat pingat perak dalam acara 70 kilogram (kg).

“Saya berpuas hati dengan pingat perak walaupun pada mulanya optimis untuk dapat pingat emas. Pesaing lebih hebat daripada saya,” katanya.

Beliau turut berterima kasih kepada Kerajaan Sarawak kerana telah banyak membantunya melakukan persiapan terutama Kementerian Belia dan Sukan dan Perbadanan Sukan Sarawak.

“Ini merupakan kali ketiga saya menyertai Sukan SEA. Untuk tahun berikutnya, saya akan cuba mendapatkan pingat emas untuk Malaysia dan Sarawak,” ujarnya.

Sementara itu, menurut Dr Malvern,beliau berpuas hati berada di tangga ketiga (pingat gangsa) memandangkan pesaingnya hebat-hebat belaka.

“Saya ingin mengucapkan ribuan terima kasih kepada Kerajaan Negeri dan juga pihak Universiti Teknologi Mara (UiTM) yang sentiasa menyokong minat saya dalam sukan bina badan,” ujarnya yang juga membawa pulang pingat gangsa bagi kategori ‘mixed pair.’

Dalam kategori lelaki 65kg, atlet berpengalaman yang juga pensyarah kanan UiTM Cawangan Sarawak, Dr. Malvern Abdullah memenangi pingat gangsa dalam saingan bina badan.

Kedua-dua atlet veteran kebanggaan Bumi Kenyalang ini bakal menyertai Mr Asia yang akan diadakan di Maldive (Julai) dan Kejohanan Bina Badan Dunia (Mr World) yang diadakan di Medan, Indonesia (November) depan.

See author's posts


Penduduk Semop terima cenderamata Aidilfitri daripada Abdullah

SEMOP: Sebanyak 2,800 set cenderamata Aidilfitri disumbangkan oleh Ahli Dewan Undangan Negeri (ADUN)  Semop, Abdullah Saidol kepada penduduk di 12 buah kampung di Pulau Bruit dan lapan kampung lain dalam kawasan DUN Semop.

Sumbangan cenderamata akan diedar dan diuruskan melalui kerjasama Parti Pesaka Bumiputera Bersatu (PBB) Ranting dan Saberkas setiap kampung tersebut.

Semalam, Abdullah hadir di majlis ringkas simbolik penyerahan cenderamata Aidilfitri di Program Jelajah Ramadan bertempat di Masjid Kampung Bruit, Pulau Bruit dan Dewan Masyarakat Kampung Semop.

Program Jelajah Ramadan ini telah dijalankan bermula sejak tiga hari lalu.

Setiap satu set cenderamata yang disumbangkan oleh Abdullah mengandungi pelbagai kuih-muih.

Sumbangan cenderamata Aidilfitri oleh ADUN Semop ini adalah sebagai tanda ingatan beliau kepada penduduk Islam dalam kawasan DUN Semop yang akan menyambut bulan Syawal dan Hari Raya Aidilfitri dalam keadaan sederhana kerana masih lagi dalam suasana perintah kawalan pergerakan (PKP).

Ketika dihubungi Utusan Sarawak, Abdullah yang juga merupakan Menteri Muda Hal Ehwal Korporat dan Unit Komunikasi Awam Sarawak (UKAS) berkata, seperti tahun lepas dimana beberapa program Hari Raya Aidilfitri yang sering diadakan seperti Majlis Ramah Tamah tidak dapat dianjurkan tahun ini bagi mematuhi Prosedur Operasi Standard (SOP) yang dikuatkuasakan, maka beliau ingin menyampaikan Salam Aidilfitri beliau kepada penduduk melalui sumbangan cenderamata ini.

Semasa lawatan kerja ini juga, Abdullah turut menyampaikan sumbangan peruntukan Projek Kecil Luar Bandar (MRP) kepada sebuah sekolah dan empat Jawatankuasa Kemajuan dan Keselamatan Kampung (JKKK).

Antara penerima peruntukan tersebut ialah JKKK Kampung Masjid, Tekajong sebanyak RM 15,000 bagi tujuan membaik pulih Pusat Pentadbiran dan Gerakan JKKK.

Jumlah keseluruhan peruntukan MRP yang disalurkan dalam lawatan kerja ini ialah sebanyak RM20,680.

Sebagai tanda perhargaan kepada guru-guru yang mengajar Muqadam dan Al-Quran di 12 kampung di Pulau Bruit, Abdullah menyampai sedikit saguhati berjumlah keseluruhan sebanyak RM19,200 kepada 111 guru termasuk yang telah bersara.

Di setiap kampung yang disinggahi, Abdullah turut memberi pesanan kepada pemimpin kampung supaya mempastikan warga kampung berdaftar untuk mendapatkan suntikan vaksin.

Beliau juga meminta semua untuk sentiasa berwaspada terhadap ancaman virus Covid-19 yang masih di tahap serius.

Majlis yang diadakan di setiap persinggahan beliau dijalankan secara ringkas, terkawal, kehadiran yang terhad dan berkenaan sahaja.

Pada 6 Mei lalu, Abdullah turut hadir di majlis yang serupa di Kampung Melayu Bintangor yang melibatkan tujuh buah kampung dan penyerahan 527 set cenderamata.

See author's posts


Penduduk setempat beri kerjasama

SIBU: Penduduk Sibu dipuji kerana memberi kerjasama tampil untuk menjalani ujian saringan Covid-19.

Menteri Muda Kesihatan Awam, Dr. Annuar Rapa’ee memuji sikap penduduk Sibu tersebut dalam satu hantaran di laman Facebook miliknya, semalam.

Menurut Annuar, bermula 9.00 pagi semalam Stadium Tertutup Sibu mula dibuka untuk orang awam menjalani ujian saringan Covid-19 dalam usaha membendung penularan wabak itu di Sibu yang dikaitkan dengan Kluster Pasai.

Justeru, beliau berasa sukacita kerana usaha tersebut mendapat kerjasama baik daripada penduduk Sibu.

“Apa yang penting selepas ujian calitan, mereka perlu menjalani kuarantin diri sehingga keputusan ujian diperoleh.

“Sama-sama kita doakan petugas barisan hadapan kita dilindungi dan diberikan kekuatan untuk mengharungi hari mencabar dalam kerjaya mereka,” katanya.

Tambah beliau, sehingga kini seramai 2,104 penduduk Sibu menjalani ujian saringan Covid-19, iaitu tidak termasuk mereka yang membuat ujian di Stadium Tertutup Sibu, semalam.

“Jauh di hati kami, kami sedih dengan keadaan di Sibu sekarang,” katanya.

Sementara itu, tinjauan di Stadium Tertutup Sibu dan Klinik Kesihatan Lanang di Sibu semalam, mendapati orang ramai masih berbaris panjang bagi menjalani ujian saringan Covid-19.

Pegawai Kesihatan Bahagian Sibu, Dr. Teh Jo Hun mengatakan bahawa ujian saringan di stadium akan dilakukan setiap hari dari 9.00 pagi hingga 6.00 petang.

Oleh NURZILLA MOHAMAD

See author's posts


Sembilan kes positif Covid-19 dicatatkan

KUCHING: Sarawak mencatatkan sembilan kes positif Covid-19 dilaporkan di Daerah Kuching semalam menjadikan keseluruhan kes positif Covid-19 di Sarawak sebanyak 628 kes.

Sekretariat Jawatankuasa Pengurusan Bencana Negeri Sarawak (JPBNS) berkata daripada keseluruhan tersebut, dua adalah kes import melibatkan warganegara dari luar negara.

“Kes pertama merupakan perempuan warganegara tempatan yang mempunyai sejarah perjalanan ke Korea Selatan dan balik ke Sarawak melalui Lapangan Terbang Antarabangsa Kuala Lumpur (KLIA) pada 9 Julai serta transit di Kuala Lumpur untuk semalam dan disaring RTK Antigen dan didapati negatif.

“Kes balik ke Sarawak melalui Lapangan Terbang Antarabangsa Kuching (KIA) pada 10 Julai lalu, kes tidak menunjukkan tanda dan gejala.

“Setibanya di Kuching, beliau telah dimasukkan di hotel untuk menjalani kuarantin wajib 14 hari, dan telah disaring pada hari Ke-2 iaitu pada 11 Julai juga didapati negatif.

“Kes disaring (rT PCR) buat kali kedua pada hari ke-10, iaitu pada 20 Julai dan telah didapati positif Covid-19 pada 22 Julai 2020, beliau terus dimasukkan ke Hospital Umum Sarawak (HUS) untuk rawatan lanjut dengan pengesanan kontak dan siasatan lanjut masih dalam siasatan,” katanya dalam kenyataan semalam.

Menurut kenyataan itu, kes kedua adalah perempuan warganegara tempatan, pelajar di Kursk Medical University, RussiaKes yang balik ke Sarawak dari Rusia melalui London, UK ke KLIA pada 6 Julai 2020.

“Kes balik ke Sarawak melalui KIA, Kuching dan telah dimasukkan ke pusat kuarantin juga tidak menunjukkan tanda dan gejala.

“Pada 6 Julai, kes telah disaring menggunakan RTK Antigen di KLIA dan didapati negatif, 7 Julai iaitu pada hari-2, kes telah disaring tetapi keputusan adalah negative, namun disaring semula (rT PCR) pada hari-10 iaitu 18 Julai dan didapati positif Covid-19,” ujarnya.

Manakala menurut kenyataan itu terdapat empat kes positif baharu diperolehi daripada saringan pengesanan kontak rapat dalam kluster aktif di Sarawak.

“Satu kes merupakan warganeraga tempatan, ahli keluarga kepada kes Ke-602 iaitu kes indek Kluster Sentosa yang telah disaring (rT PCR) pada 20 Julai dan telah didapati positif Covid-19 pada 21 Julai 2020, ia juga tidak menunjukkan sebarang tanda dan gejala.

“Manakala tiga kes merupakan kes saringan kontak yang melibatkan Kluster Pasar Stutong yang menjalani saringan pada 20 Julai dan ujian saringan ujian rT-PCR Covid positif pada 22 Julai 2020 melibatkan semua wargenegara tempatan,” jelasnya.

Sementara itu, satu kes positif telah dikesan melalui saringan rawak daripada guru yang balik dari bercuti iaitu seorang lelaki yang telah menaiki pesawat dari Kota Bahru ke KIA pada 4 Julai 2020.

“Ujian saringan kes pada 21 Julai di Klinik Kesihatan Kerajaan didapati positif Covid -19, kes ini tidak menunjukkan sebarang tanda dan gejala dan pengesanan kes yang mempunyai kontak rapat sedang dilakukan.

“Satu lagi kes positif melibatkan warganegara tempatan telah dikesan melalui pengesanan kontak rapat kepada kes Ke-587 iaitu kontak rapat yang menaiki pesawat yang sama dari KLIA ke KIA Kuching pada 15 Julai 2020.

“Satu kes lagi merupakan kontak rapat kepada kes yang telah dikenal pasti Covid -19 iaitu abang kepada kepada kes Ke-574 (kes Severe Acute Respiratory Infection-SARI) yang telah didapati positif  Covid-19 pada 5 Julai 2020 dan kes ini tidak menunjukkan sebarang tanda dan gejala,” tambahnya.

Oleh Zarina Abdullah

See author's posts


TERAJU lulus dana RM100 juta

KUALA LUMPUR: Unit Peneraju Agenda Bumiputera (TERAJU) telah meluluskan peruntukan sebanyak RM100 juta bagi program Dana Kemakmuran Bumiputera (DKB) untuk menggalakkan pertumbuhan ekonomi dan merangsang pelaburan baharu syarikat bumiputera yang berkelayakan.

Ketika mengumumkannya semalam, Menteri di Jabatan Perdana Menteri (Tugas-Tugas Khas) Datuk Seri Mohd Redzuan Yusof berkata, antara objektif utama program itu adalah memberi sokongan agar projek yang akan dilaksanakan lebih berdaya maju dan berdaya saing.

Objektif lain adalah mewujudkan peluang pekerjaan di semua peringkat, mencapai pertumbuhan mampan dengan peluang penggunaan sistem automasi berteknologi tinggi selain berperanan sebagai pemangkin agar bumiputera lebih berkecimpung dalam sektor strategik.

“Dana ini adalah permulaan untuk tahun ini dan jumlah baharu yang lebih tinggi akan diberi pada masa-masa akan datang.

“Bagaimanapun, penambahan dana itu haruslah setimpal dengan laporan proforma selain dapat membuka lebih banyak peluang pekerjaan,” katanya pada sidang media di sini, semalam.

Mengulas selanjutnya, Mohd Redzuan berkata, program DKB berbentuk geran secara pembayaran balik yang bertindak sebagai pemangkin strategik sektor swasta dalam pembangunan ekonomi negara, selaras dengan Wawasan Kemakmuran Bersama 2030.

Beliau berkata, sektor keutamaan yang layak memohon DKB meliputi pembuatan, pertanian dan industri bio, ekonomi digital, perkhidmatan kejuruteraan atau pembangunan hartanah di tanah rizab Melayu/tanah wakaf/tanah adat (Sabah dan Sarawak).

Sektor tambahan lain melibatkan usaha di kawasan koridor wilayah ekonomi seperti minyak dan gas (Wilayah Ekonomi Pantai Timur (ECER), Pihak Berkuasa Pembangunan Ekonomi dan Pelaburan Sabah (SEDIA) dan di Sarawak), logistik (Pihak Berkuasa Wilayah Pembangunan Iskandar (IRDA) dan Wilayah Ekonomi Koridor Utara (NCER) atau industri ruminan (Sabah dan Sarawak).

Nilai kos projek yang layak membuat permohonan DKB pula adalah sekurang-kurangnya RM500 ribu hingga RM100 juta bagi pembelian mesin dan kelengkapan peralatan atau sekurang-kurangnya RM2.5 juta hingga RM100 juta bagi projek-projek pembangunan.

Syarikat yang berminat boleh mendapatkan maklumat lanjut di laman sesawang Teraju www.teraju.gov.my. – Bernama

See author's posts


Tujuh program AgriCop dilaksana di Samalaju

RENCANA: Sektor pertanian merupakan salah satu sektor penting untuk menjana pedapatan negara.

Menyedari hakikat itu, pelbagai program telah diperkenalkan oleh kerajaan untuk memperkasa sektor berkenaan.

Malah pertanian dilihat sebagai salah satu perniagaan yang memberi prospek besar kepada seluruh masyarakat khususnya di negeri ini bagi membantu merapatkan jurang sosial dan ekonomi dalam masyarakat.

Ini sekali gus menyumbang kepada pembangunan taraf hidup masyarakat dan melonjak pertumbuhan ekonomi negara.

Di Sarawak, pelbagai program yang mendasari pembangunan telah dirangka dan dilaksanakan demi pembangunan sektor berkenaan.

Terkini, Kerajaan Sarawak telah melaksanakan Agriculture Community Outreach Programme (AgriCOP) untuk merapatkan lagi hubungan dan kerjasama antara Jabatan Pertanian dan golongan keluarga tani terutamanya di kawasan pendalaman.

Program pengembangan Agriculture Community Outreach (AgriCOP) telah dipergiatkan yang turut membabitkan penduduk di pendalaman agar mendapat mendapat manfaat daripada program berkenaan.

Seperti kawasan Dewan Undangan Negeri (DUN) lain di negeri ini, kawasan DUN Samalaju juga tidak terlepas daripada mengadakan program yang sama untuk tujuan mendedahkan kepada masyarakat setempat.

Menurut Ahli Dewan Undangan Negeri (ADUN) Samalaju, sebanyak tujuh program untuk AgriCOP telah dilaksanakan di kawasan berkenaan menerusi pengelolaan Jabatan Pertanian Daerah Bintulu.

Katanya, kerajaan berharap dengan adanya AgriCOP akan menarik lebih ramai masyarakat menceburi diri dalam sektor berkenaan seterusnya dapat meningkatkan hasil pertanian mereka.

“Kita mengharapkan agar lebih ramai golongan keluarga tani terlibat dalam program seperti ini supaya mereka dapat meningkatkan pendapatan sekali gus mepertingkatkan taraf hidup,” ujarnya.

Sehubungan itu katanya, kawasan DUN Samalaju merupakan kawasan tumpuan utama memandangkan pertapakan pelbagai industri utama negara ditempatkan di kawasan ini.

Oleh itu, beliau yakin bahawa produk hasil pertanian pastinya mendapat permintaan tinggi bagi menampung keperluan makanan di daerah ini.

“Kita juga mengharapkan semua penduduk di kawasan ini bijak mengambil peluang khususnya untuk menceburi diri dan seterusnya memajukan industri pertanian kerana pasaran sayur-sayuran dan buah-buahan masih tidak mencukupi dan belum memenuhi permintaan pasaran,” katanya.

Kedudukan strategik Samalaju yang juga mempunyai dua buah pelabuhan laut dalam iaitu Pelabuhan Bintulu dan Pelabuhan Samalaju juga memberikan impak positif untuk memasarkan produk pertanian berkenaan.

“Sekiranya pengusaha menitik beratkan aspek kuantiti dan kualiti, maka harga pasaran hasil yang akan dijual sudah tentu akan meningkat”“Bagi menambahkan lagi daya saing produk yang dihasilkan, proses tambah nilai dalam aspek pemprosesan, pengedaran, pembungkusan dan pemasaran perlu juga diberikan keutamaan,” katanya.

Dalam pada itu, beliau menyeru supaya golongan yang berminat untuk menceburi sektor pertanian ini dapat mendekatkan diri dengan Jabatan Pertanian untuk mempejari ilmu dalam bidang berkenaan.

Justeru katanya, AgriCOP telah dipelkenalkan sebagai salah satu inisiatif oleh kerajaan Sarawak melalui Jabatan Pertanian Sarawak untuk mengembangkan aktiviti-aktiviti pertanian di Sarawak dan memberikan pendedahan secara langsung kepada golongan sasar mengenai perkembangan pertanian terkini.

Oleh ELLIE EDWARD

See author's posts


Kraf tangan rotan Punan berpotensi ke pasaran global

Kraf tangan rotan Punan merupakan produk tradisional yang berpotensi besar dikomersialkan di  peringkat antarabangsa.

Jika pelancong dari luar negara lebih-lebih lagi dari Eropah yang datang ke Malaysia, kraf tangan rotan menjadi kegemaran dan sering dibeli sebagai tanda kenangan apabila pulang ke nagara asal.

Hal ini kerana, ia bukan sahaja mewakili budaya dan tradisi yang unik tetapi secara tidak langsung menampilkan kemahiran dan kreativiti masyarakat Punan membuat anyaman.

Menurut Maren Uma (Tuai Rumah) penempatan masyarakat Punan di Long Lidem, Ulu Sungai Linau Belaga iaitu Narau Pua, 77, semakin kreatif dan rumit anyaman rotan, maka harganya semakin meningkat serta menjadi rebutan ramai.

“Corak yang selalu kami gunakan untuk membuat anyaman adalah diilhamkan daripada persekitaran seperti bentuk binatang dan tumbuh-tumbuhan.

“Contohnya corak bunga kelilang. Semuanya dianyam mengikut kreativiti masing-masing, tidak guna mimpi dan dianyam menggunakan tangan tanpa bantuan mesin. Hanya guna alatan tradisional,” katanya ketika ditemui Utusan Sarawak.

Sementara itu, Sakung iaitu salah seorang penduduk di situ berkata, kraf tangan rotan yang dihasilkan masyarakat Punan mempunyai banyak kelebihan.

Antaranya kelebihannya ialah ringan, tahan lama, warna tidak mudah luntur dan anyaman kemas menyebabkan ia bermutu tinggi dan bernilai.

Bercerita mengenai proses pembuatannya,  Sakung memberitahu, banyak proses yang perlu dilakukan dan setiap proses dilakukan secara berhati-hati.

“Buat ini sangat susah dan perlu teliti. Mula-mula perlu cari rotan di hutan, kemudian belah buka kulit dan potong dulu sebelum dijemur bawah panas sampai kering. Perlu tunggu dua sehingga tiga hari untuk kering jika tidak hujan.

“Sudah kering, baru dapat dibelah menjadi lebih kecil dan halus. Selepas itu, raut empat kali, kami panggil ‘katom’ supaya bahagian tepi tidak tajam.

“Langkah seterusnya, rebus satu hari guna dapur kayu.  Semasa rotan direbus, air mesti penuh dan api mesti besar, jika kecil tidak menjadi. Kita tidak dapat guna dapur gas kerana tidak cukup. Boleh habis satu tong gas.

“Selepas direbus, barulah cuci guna air pada waktu pagi dan jemur sampai kering,” jelasnya.

Selain itu, kata Sakung, jika terdapat permintaan anyaman yang memerlukan rotan berwarna, banyak cara tradisional untuk menghasilkan warna yang tidak mudah pudar.“Rotan digosok guna daun kayu ‘gamai’ atau tanah liat hitam, tetapi tidak boleh tanah sembarangan. Pilih tanah yang tidak ada pasir dan bersih di tepi sungai.

“Jika mahu hasilkan warna kuning, rendam rotan guna akar tumbuhan, nama akar itu ‘okanyahang’,” katanya.

Menariknya, menurut Sakung, jika rotan berwarna merah, ia adalah warna asli rotan liar.

“Kalau rotan warna merah, memang tidak dibubuh perwarna. Rotan warna ini paling susah dicari, perlu naik atas bukit,” tambahnya.

Oleh SYAHIDA HASSAN

See author's posts


Peluang jadi peneraju utama

KOTA SAMARAHAN: Para pengusaha koko peringkat huluan di Sarawak kini berpeluang menjadi peneraju utama kepada perkembangan industri di negeri ini.

Timbalan Menteri Perusahaan Peladangan dan Komoditi, Willie Mongin berkata, rakyat yang mempunyai tanah terbiar di kawasan SARA Cocoa Cluster digesa untuk merebut peluang mendapatkan skim yang ditawarkan oleh Lembaga Koko Malaysia (LKM).

Menurutnya, Kerajaan Persekutuan telah meluluskan program di bawah Rancangan Malaysia Ke-12 (RMK-12) bagi membantu para petani dan pengusaha koko peringkat huluan melalui skim penanaman baru dan penyediaan input pertanian.

“Di bawah RMK-11 yang lalu, Kerajaan telah memperuntukan sebanyak RM14 juta bagi tujuan pembangunan tanaman koko di kawasan kluster ini seperti Sebuyau, Kota Samarahan, Asajaya, Padawan, Tebedu dan Serian.

“Projek ini adalah merangkumi 525 hektar keluasan tanah dan melibatkan 526 petani termasuk pembangunan kompleks pemprosesan dan pembuatan coklat di Pusat Penyelidikan dan Pembangunan Koko (PPPK), LKM Kota Samarahan.

“Maka itu, SARA Cocoa Cluster telah mewujudkan koperasi bagi menjalankan sebahagian daripada aktiviti kluster ini,” katanya ketika menyempurnakan Majlis Perasmian Kursus Peningkatan Kualiti Koko di PPPK LKM di sini, semalam.

Menurutnya, keahlian koperasi ini terbuka kepada mana-mana pengusaha tanaman, usahawan dan individu yang terlibat dengan industri koko dan coklat di Sarawak.

Ujar Willie, kementeriaanya berharap agar koperasi ini dapat mencapai matlamat ahli iaitu mendapat ganjaran hasil keuntungan khususnya daripada penjualan biji koko dan coklat.

Dalam majlis tersebut, Willie turut berkesempatan menyaksikan Penyerahan Sijil Projek Siap Fasa 1 Pusat Pengumpulan Biji Koko bagi Pusat Pemprosesan Biji Koko dan Coklat (PPBKC) kepada pihak LKM.

“PPBKC adalah sebahagian daripada komponen daripada SARA Cocoa Cluster, dan ini merupakan ‘game changer’ bagi peringkat huluan koko kerana ia dilaksanakan mengikut konsep ladang ke meja (farm to table),” jelas Willie lagi.

Upacara penyerahan ini telah dilakukan antara Pengarah Teknologi Huluan Koko LKM merangkap Pengerusi PPPK, Haya Ramba dengan wakil daripada pihak kontraktor.

Oleh AKMAL ADIB YUSUP

See author's posts


Wabak bubonik landa China

BEIJING: Dalam situasi dunia masih tercari-cari vaksin bagi mengekang pandemik Covid-19, dua kes jangkitan wabak bubonik pula dikesan di sebuah bandar di utara China pada Ahad.

Kes tersebut dilaporkan di sebuah hospital di Bayannur, Inner Mongolia sekali gus mendorong kerajaan mengeluarkan amaran berhubung penyakit itu sehingga hujung tahun ini.

“Buat masa ini, terdapat risiko wabak itu akan merebak di bandar berkenaan.

“Orang ramai digesa meningkatkan kawalan keselamatan diri dan mendapatkan rawatan jika berasa tidak sihat,” kata pihak berkuasa keselamatan tempatan.Terdahulu, pada 1 Julai, media tempatan Xianhua melaporkan terdapat dua pesakit yang disyaki dijangkiti wabak bubonik di wilayah Khovd, di barat Mongolia.

Suspek berusia 27 dan 17 tahun itu disahkan positif selepas melalui ujian makmal dan kini ditempatkan di dua hospital.Pesakit yang merupakan adik-beradik itu disahkan dijangkiti wabak bubonik selepas menikmati haiwan marmot.

Marmot merupakan haiwan daripada spesies tupai tanah dengan nama saintifiknya Marmota.

Haiwan dalam kelas herbivor itu dikenal pasti hidup di Asia, Eropah dan Utara Amerika.

Dalam perkembangan sama, seramai 146 individu yang dikesan mempunyai kontak rapat dengan mangsa telah diasingkan dan dirawat di hospital.

Wabak bubonik berpunca daripada bakteria yang disebarkan melalui pepijat yang hidup dalam spesies tikus termasuk marmot.

Ia mampu membunuh dalam masa 24 jam jika tidak dirawat, menurut Pertubuhan Kesihatan Sedunia (WHO).Tahun lalu, dua individu yang dijangkiti wabak bubonik di sebuah wilayah di barat Mongolia, Bayan-Ulhii maut selepas memakan daging marmot mentah.-AFP

See author's posts


“Terima kasih rakyat Malaysia”

BEKAS ratu skuasy negara Datuk Nicol David berterima kasih kepada rakyat Malaysia  selepas dinobatkan sebagai Atlet Terunggul Sepanjang Zaman Sukan Dunia, malam semalam.

Anak kelahiran Pulau Pinang yang berusia 37 tahun kekal di kedudukan teratas untuk 109 bulan berturut-turut, menerima anugerah yang menjadi rebutan itu, menewaskan 23 lagi atlet selepas mendapat undian tertinggi menerusi pemilihan dalam talian di laman sesawang, Sukan Dunia   https://www.theworldgames.org.

Selaku calon tunggal Asia, Nicol membuktikan beliau berada di dalam kelas tersendiri sejak hari pertama pengundian pada 8 Jan apabila menerima  318,943 undi, meninggalkan pencabar terdekat James Kehoe, seorang atlet tarik tali dari Ireland dengan kelebihan 200,000 undi.

Kehoe memperoleh 113,120 undi untuk berada di tempat kedua diikuti atlet powerlifting dari Ukraine, Larysa Soloviova, di tempat ketiga dengan 80,790 undi.

“Saya sugguh teruja mendapat anugerah  Atlet Terunggul Sepanjang Zaman Sukan Dunia dan rasa sungguh terharu di atas sokongan daripada rakyat Malaysia, komuniti skuasy, setiap orang, keluarga dan rakan saya yang  menggembirakan saya, katanya kepada Bernama menerusi satu klip video, semalam.

“Saya sungguh tidak terkata di atas penghormatan, pengiktirafan ini. Saya sungguh terhutang budi kepada anda untuk mencapai kemenangan ini,” kata beliau.

Sementara itu, Pengarah Persatuan Raket Skuasy Malaysia (SRAM) Mej (B) S Maniam berkata dalam  Bernama TV “Mid-Day Update”  bahawa Nicol berhak menerima anugerah itu berdasarkan kesungguhan dan dedikasi beliau kepada sukan itu dalam beberapa dekad lalu.

”Beliau adalah seorang atlet yang berdedikasi dan rajin tetapi Nicol memiliki pasukan yang besar di belakangnya, SRAM yang memainkan peranan utama bersama Majlis Sukan Negara, Institut Sukan Negara dan para jurulatih.  Ini ialah usaha bersama,” kata Maniam.

SRAM nampak bakat beliau sejak berusia sembilan tahun lagi, tidak gentar kepada sesiapa walaupun lawannya mempunyai raking lebih tinggi tetapi sentiasa memasuki gelanggang dengan keyakinan dia boleh menang.

Nicol memiliki kekuatan mental yang tinggi, suatu kelebihan yang sangat diperlukan dalam sukan skuasy dan satu perkara lagi ialah Nicol adalah berbeza daripada pemain-pemain lain di dunia.

Sementara itu Menteri Belia dan Sukan Datuk Seri Reezal Merican Naina Merican menerusi satu kenyataan dikeluarkan hari ini, berterima kasih kepada rakyat negara ini yang memberikan sokongan padu kepada Nicol sejak undian dibuka sejak awal bulan lepas.

Beliau berkata pemilihan Nicol untuk menerima anugerah berkenaan telah mengharumkan nama Malaysia dan rakyat Malaysia.

“Saya terharu dengan sokongan rakyat Malaysia dan sememangnya ia satu pengiktirafan yang cukup besar buat beliau sendiri dan kepada negara. Semoga pengiktirafan ini menjadi inspirasi dan motivasi kepada atlet-atlet negara untuk terus berusaha serta mengukir pencapaian yang terbaik dalam setiap kejohanan yang disertai,” kata Reezal Merican. – Bernama

See author's posts


Tukang chat mati tepelanting

MIRI: Seiku tukang chat ke tepelantimg beberapa meter pengudah motosikal ke ditepan iya belantak enggau sebuah kerita ba Jalan Miri-Bintulu, Miri kemari.

Maya penusah bebadi ke nyadi urung pukul 12.30 tengah nya, mansa ti benama Francis Bit, 44, ditemu mati ba endur penusah nya nyadi.

Kepala Polis Pelilih Miri Asisten Komisioner Lim Meng Seah madahka, kebuah penusah bebadi jalai raya nya nyadi dipelabaka lebuh kerita bansa Toyota Prado ke ditepan seiku indu beumur 60 taun datai ari Jalan Airport ngelawa bandar enda ulih ngemduka kerita iya agi lebuh datai ba endur nya sereta tepawah tama ngagai sepiak jalai sebedau ngelantak motosikal ke ditepan mansa.

Ku iya, penusah bebadi nya ngasuh kerita ke ditepan indu nya tetungkup sereta mansa tepelanting beberapa meter ari motosikal ke ditepan iya.

“Maya penusah bebadi nya nyadi mansa ke nepan motosikal nya balat bendar bakal sereta mati be endur nya lalu deriba kerita nadai bakal,” ku iya.

Ku Lim, bangkai mansa dianjung ngaga Hospital Miri laban deka ngaga pengawa ke patut.

“Ba maya ke diatu pengawa nasat agi diteruska nitihka Seksyen 41(1) Akta Pengangkutan Jalan (APJ) 1987,” ku iya.

See author's posts